
ABSTRACT

Lucrarea de faţă este o sinteză a amplului raport al Organizaţiei pentru Securitate şi Cooperare în Europa (OSCE)
 – Oficiul pentru Instituţii Democratice şi Drepturile Omului (ODIHR), intitulat Standarde profesionale şi etice pentru parlamentari
, publicat în ianuarie 2013. 

Studiul oferă o imagine de ansmablu a măsurilor practice luate de statele OSCE pentru promovarea unei conduite etice în rândul parlamentarilor, având obiectivul fundamental de a oferi un instrument practic, bazat pe cercetare academică şi pe experienţa statelor. Scopul studiului este de a identifica principalele preocupări şi eventualele obstacole care trebuie luate în considerare în procesele de reformare, dezvoltare şi concepere a normelor de conduită parlamentară. 

Publicaţia abordează exemplele statelor din regiunea OSCE în care există, în prezent, Coduri de conduită şi analizează, practic, cum ar trebui construite şi revizuite sistemele care stabilesc standarde profesionale şi etice pentru parlamentari, dar şi mecanismele necesare aplicării şi respectării acestora.

Autorii preconizează ca această publicaţie să ofere o imagine de ansamblu valoroasă asupra subiectului şi să demareze un dialog inovator şi un schimb de experienţă fructuos între statele OSCE, organizaţiile internaţionale, mass-media şi societatea civilă, pe tema reglementării conduitei şi eticii parlamentare.

INTRODUCERE

Responsabilitatea publică şi credibilitatea politică a parlamentelor sunt principii fundamentale, la care toate statele OSCE au subscris. În timpul reuniunii de la Copenhaga privind Dimensiunea Umană a Conferinţei pentru Securitate şi Cooperare în Europa, în 1990, statele OSCE au declarat că voinţa poporului, exprimată liber şi corect prin alegeri nefalsificate, este baza autorităţii şi legitimităţii tuturor guvernelor. În Documentul de la Paris (1990), s-a afirmat în unanimitate că democraţia, cu caracterul său reprezentativ şi pluralist, presupune: responsabilitate faţă de electorat, obligaţia autorităţilor publice de a respecta legea şi administrarea imparţială a justiţiei". În cele din urmă, în Documentul de la Istanbul (1999), statele OSCE s-au angajat să îşi intensifice eforturile de a promova bunele practici guvernamentale şi integritatea publică, într-un efort concertat de luptă împotriva corupţiei.

Reglementarea conduitei parlamentare şi a standardelor de etică reprezintă esenţa asigurării încrederii publice în eficacitatea, transparenţa şi echitatea sistemelor democratice, precum şi în promovarea unei culturi a serviciilor publice care să situeze interesul public deasupra intereselor private. Există diverse modele de reglementare în sistemele parlamentare pentru controlul comportamental, cu o tendinţă vizibilă spre codificare „explicită”, prin Coduri de conduită, a standardelor acceptabile de comportament şi etică parlamentară. Într-adevăr, scandalurile şi controversele repetate întâlnite în democraţiile parlamentare sugerează că reforma normelor de etică, realizată într-un mod cuprinzător, transparent şi consultativ, ar putea fi un element important în restabilirea încrederii în sistemele democratice de guvernare.

Unele state OSCE au elaborat şi au adoptat principii şi Coduri de conduită sau de etică pentru funcţionarii publici şi pentru parlamentari. Deşi regulile de conduită pentru parlamentari au existat în trecut, aceste reguli s-au aplicat strict în arena parlamentară. Mai mult decât atât, în ultimii ani, a intervenit o schismă profundă între alegători şi reprezentanţii aleşi. De exemplu, încrederea în Parlamentele naţionale din cadrul Uniunii Europene a scăzut de la 57% în 2007, la 31% în 2012
.  

Preocupările societăţii, constatate în urma sondajelor de opinie, vizează, în general, chestiunile financiare şi conflictele de interese, rata participării la şedinţele parlamentare şi la şedinţele comisiilor, folosirea informaţiilor cu caracter privilegiat şi abuzul de indemnizaţii parlamentare.

Cu toate acestea, în cele mai multe state membre OSCE, comportamentul parlamentarilor este reglementat, la nivel naţional, în constituţii şi legi (prevederi privind funcţia publică, conflictul de interese, declaraţiile de avere, statutul membrilor parlamentului), precum şi Codul penal sau administrativ în materia contravenţiilor, ceea ce ar putea constitui argumentul că nu este nevoie de un Cod de conduită sau etică separat pentru membrii parlamentelor. Într-adevăr, multe parlamente nu au adoptat Coduri de conduită sau de etică, preferând să se bazeze pe standardele profesionale existente în legislaţie, inclusiv în Regulamentele Camerelor.

Din anul 2012, un număr de 13 parlamente din regiunea OSCE au adoptat Coduri de etică şi conduită. Deşi numărul poate părea mic, aceste parlamente reprezintă 607.500.000 de oameni, adică 50% din populaţia regiunii OSCE. În plus, introducerea Codurilor de conduită reprezintă o tendinţă în creştere, care ia în considerare noi dinamici, cum ar fi aşteptările mai mari de la aleşi, dar şi solicitările politicienilor pentru îndrumare şi consiliere etică.

Prin Documentul de la Helsinki din 1992 a fost înfiinţat Oficiul pentru Instituţii Democratice şi Drepturile Omului (ODIHR), menit să ajute statele OSCE a construi, a consolida şi a proteja instituţiile democratice. În conformitate cu obiectivul său şi prin Programul „Guvernare Democratică”, ODIHR oferă proiecte şi activităţi care au ca scop creşterea gradului de conştientizare a rolului-cheie al instituţiilor democratice, în special al parlamentelor, în susţinerea principiilor democratice. În acest efort, partenerii ODIHR vin cu programe de sprijin parlamentar puse în aplicare de filialele teritoriale OSCE.

Acest studiu a fost realizat de către ODIHR având ca obiectiv fundamental realizarea unui instrument practic, care se bazează pe cercetare academică şi experienţă practică din statele OSCE. Scopul studiului este de a identifica principalele probleme şi posibilele obstacole care trebuie să fie luate în considerare în timpul reformării, elaborării şi proiectării standardelor parlamentare de conduită, inclusiv a Codurilor de conduită. În condiţiile schimbării rapide, în prezent, a normelor eticii parlamentare, această publicaţie favorizează o abordare instantanee a Codurilor de conduită sau de etică existente în prezent în regiunea OSCE, pe baza unei analize riguroase. Cazurile prezentate sunt selectate cu precădere din ţările în care există astfel de Coduri.
În acest context, studiul se doreşte a fi o publicaţie cuprinzătoare, însă, practic, analizează modul de construcţie şi reformă a sistemelor care stabilesc standarde profesionale şi etice pentru membrii parlamentului şi reglementează conduita acestora pentru a se asigura că aceste standarde sunt respectate. Studiul poate folosi în mai multe moduri:
· Pentru parlamentari, pentru personalul parlamentar şi experţii din mediul academic şi societatea civilă poate servi ca o privire de ansamblu, evidenţiind problemele-cheie în dezvoltarea şi reformarea standardelor profesionale şi etice pentru membrii parlamentului, bazându-se pe exemple şi practici ale statelor OSCE;

· Pentru operaţiunile în teren ale OSCE, precum şi pentru alte organizaţii internaţionale, poate constitui un instrument suplimentar pentru furnizarea expertizei necesare consolidării capacităţilor de formare şi consiliere a parlamentarilor şi a personalului parlamentar, ca parte a proiectelor parlamentare sau pe baza solicitărilor directe ale parlamentelor.

           Autorii preconizează ca această publicaţie să ofere o imagine de ansamblu valoroasă asupra subiectului şi să demareze un dialog inovator şi un schimb de experienţă fructuos între statele OSCE, organizaţiile internaţionale, mass-media şi societatea civilă, pe tema reglementării conduitei şi eticii parlamentare.
Angajamentele asumate de OSCE privind dimensiunea umană în instituţiile democratice statuează: statele participante recunosc că democraţia viguroasă depinde de existenţa valorilor şi practicilor democratice, precum şi de existenţa unei game largi de instituţii democratice ca o parte integrantă a vieţii unei naţiuni.
 Aceasta înseamnă că, în plus faţă de construirea instituţiilor democratice, este esenţial să se asigure ca persoanele care lucrează în sectorul public să adere la anumite standarde profesionale şi etice. Acest lucru se aplică atât democraţiei mature, cât şi instituţiilor democratice care sunt încă "în construcţie". În întreaga regiune OSCE
, există un consens în creştere potrivit căruia standardele profesionale şi etice pentru parlamentari sunt esenţiale pentru consolidarea unei bune guvernări, a integrităţii publice şi a statului de drept.

În acest sens, în Declaraţia de la Bruxelles din 2006, Adunarea Parlamentară a OSCE, după ce a recunoscut că buna guvernare, în special în organismele reprezentative la nivel naţional, este fundamentală pentru funcţionarea sănătoasă a democraţiei, a încurajat toate Parlamentele din statele participante OSCE să:

·  elaboreze şi să publice standarde riguroase de etică şi conduită oficială pentru parlamentari şi personalul acestora;

· stabilească mecanisme eficiente pentru publicarea informaţiilor financiare şi a potenţialelor conflicte de interese ale parlamentarilor şi ale personalului acestora; 
· stabilească un birou/o comisie de standarde publice la care se pot face plângeri cu privire la încălcări ale standardelor de către parlamentari şi de către personalul acestora.

Într-adevăr, crearea şi punerea în aplicare a acestor standarde şi mecanisme oferă o punte de legătură importantă între construirea instituţiilor democraţiei şi instituirea unei culturi politice democratice. 

De ce să fie revizuite standardele?
Există patru motive principale pentru care statele participante OSCE şi-ar putea dori să ia în considerare reformarea standardelor profesionale şi etice pentru parlamentari. Acestea sunt:

· Lupta împotriva corupţiei. Standarde şi reglementări solide ce pot preveni abuzul de funcţie şi alte forme de corupţie prin: stabilirea unor reguli clare privind modul în care parlamentarii ar trebui să se comporte, monitorizarea felului în care se comportă de fapt şi sancţionarea eventualelor abateri. Rolul unui parlamentar este complex şi poate ridica o serie de dileme etice. Standardele explicite şi aplicate în mod consecvent oferă o mai mare coerenţă parlamentarilor şi personalului lor cu privire la modul în care publicul se aşteaptă ca ei să se comporte, mai ales după izbucnirea unor scandaluri care au vizat înşelarea bunei-credinţe. Reglementările nu ar trebui să interfereze cu îndeplinirea obligaţiilor parlamentare, prin angajarea parlamentarilor în proceduri birocratice inutile, ci ar trebui să creeze un mediu echitabil şi stabil, în care parlamentarii să îşi poată exercita atribuţiile de reprezentare, control şi legiferare;

· Stimularea responsabilităţii şi încrederii. Standardele etice clare duc la creşterea responsabilităţii, prin oferirea publicului şi mass-media de repere clare, pe baza cărora să poată să aprecieze conduita parlamentarului. Dacă cetăţenii consideră că sistemul de reglementare a eticii este corect şi eficient, atunci pot dobândi mai uşor convingerea că Parlamentul poate să funcţioneze eficient, bazându-se pe garanţia că orice abatere va ieşi la lumină şi va fi sancţionată;

· Profesionalizarea politică. Din punct de vedere istoric, parlamentarii au fost aleşi în Parlament dintr-o varietate de medii şi ocupaţii, iar această varietate prezintă importanţă pentru capacitatea acestora de a-şi reprezenta alegătorii. Cu toate acestea, odată intraţi în Parlament, aleşii trebuie să respecte aceleaşi reguli cu privire la modul în care se comportă pe timpul mandatului. La fel cum avocaţii şi medicii respectă standarde profesionale, la fel şi parlamentarii au nevoie de claritate cu privire la standardele aşteptate de la ei. Standardele clare pot ajuta, de asemenea, la o uniune între parlamentari, care să le permită să depăşească diferenţele politice evidente şi să construiască un sentiment de colegialitate. Acestea pot creşte, de asemenea, prestigiul mandatului parlamentar, ajutând la atragerea personalităţilor de mare calibru pentru acest rol;
· Respectarea standardelor internaţionale. Introducerea unor Coduri de conduită pentru oficiali, promovarea integrităţii, onestităţii şi responsabilităţii, demonstrează, de asemenea, angajamentul unei ţări la punerea în aplicare şi la respectarea standardelor şi normelor internaţionale comune. Respectarea acestor norme poate fi, de asemenea, importantă pentru îndeplinirea condiţiilor de aderare la asociaţii internaţionale sau la accesarea ajutoarelor.

Cum se face revizuirea standardelor?
Numeroase parlamente din întreaga regiune OSCE caută să reformeze standardele profesionale şi etice. Acest studiu arată cum s-au instituit sisteme care asigură o conduită profesionistă (respectiv, angajarea efectivă într-un set specializat de sarcini intrinseci funcţiei) şi etică (în conformitate cu valorile ce stau la baza unui comportament corect şi adecvat).

Nu este posibil să se ofere o soluţie unică, universală, pentru îmbunătăţirea standardelor etice parlamentare. Cele mai eficiente strategii sunt cele care iau în considerare condiţiile instituţionale şi politice specifice. Reformatorii ar putea considera acest lucru util, dacă se va începe prin identificarea riscurilor sau problemelor-cheie din propriile sisteme politice, şi dacă vor fi evaluate standardele internaţionale şi contextul constituţional şi cel legislativ existente. Un astfel de exerciţiu poate ajuta la descoperirea tipurilor de instrumente şi practici necesare într-un context specific. Acest studiu împărtăşeşte experienţe cu privire la modul în care sistemele standardelor parlamentare operează în întreaga regiune OSCE şi se doreşte a fi o resursă pentru reformatori.

Există mai multe instrumente-cheie pentru reglementarea diferitelor aspecte de conduită parlamentară:

· Codurile de conduită
. Un Cod de conduită stabileşte regulile pentru comportamentul membrilor unei anumite profesii. Astfel de Coduri pot juca diferite roluri în diferite contexte constituţionale. Unele dintre aceste Coduri reprezintă liste detaliate de reguli incluse în documente cu caracter obligatoriu, cum ar fi Regulamentele camerelor parlamentului, în cazul Codurilor germane şi letone. Altele sunt pur şi simplu declaraţii scurte de valori comune, cum ar fi Codul de Conduită al Camerei Comunelor din Marea Britanie (deşi este însoţit de un ghid amplu). Codurile nu sunt esenţiale şi multe ţări reglementează în mod eficient standardele parlamentare fără a adopta Coduri. Cu toate acestea, ele pot constitui un instrument util pentru contopirea tuturor regulilor într-una singură, oferind un punct de referinţă în evaluarea comportamentului, stabilind valori şi principii generale. Mai mult decât atât, în toate ţările, procesul de elaborare a unui astfel de Cod poate fi extrem de benefic, deoarece acesta tinde să iniţieze o discuţie amplă despre ce fel de standarde profesionale şi etice pot şi trebuie să fie respectate de parlamentari. Elaborarea unui Cod nou poate, prin urmare, să fie un mod excelent de a iniţia un proces de reformare a standardelor;

· Declaraţiile de avere şi declaraţiile de interese. Una dintre principalele ameninţări la conduita profesională şi etică pentru parlamentari apare prin "conflictul de interese", respectiv acele situaţii în care parlamentarii trebuie să aleagă între sarcinile şi cerinţele rolului lor profesional şi propriile interese private. Cele mai multe parlamente au reguli cu privire la interesele pe care parlamentarii pot să le posede simultan cu exercitarea mandatului lor. Anumite tipuri de interese tind să fie permise, dar, pentru a evita conflictele, parlamentarilor li se poate solicita să furnizeze informaţii cu privire la activele şi interesele lor. Aceste date sunt fie monitorizate de către parlament, fie sunt făcute publice. Avantajul publicării este că se permite mass-media şi societăţii civile să evalueze acolo unde activitatea parlamentarilor este supusă influenţei intereselor private. Pe lângă acestea, preocupările legate de încălcarea confidenţialităţii trebuie să fie abordate cu maximă atenţie, în contextul specific;
· Reguli cu privire la indemnizaţii şi cheltuieli. Parlamentarii au nevoie de resurse adecvate pentru a-şi îndeplini sarcinile în mod eficient şi, prin urmare, au nevoie de indemnizaţii pentru activitatea în teritoriu, pentru finanţarea călătoriilor şi alte cheltuieli necesare. Cu toate acestea, parlamentarii ar trebui să dea dovadă de maximă responsabilitate faţă de modul în care cheltuiesc banii publici. Resursele parlamentare ar trebui să fie utilizate numai pentru activităţi în interesul public şi în niciun caz pentru campaniile partidelor politice sau în beneficiul personal. Libertatea parlamentarilor de a utiliza indemnizaţiile trebuie să fie reglementată în aşa fel încât să se evite abuzurile şi să inspire încrederea publicului;
· Alte aspecte de conduită. Reforma normelor oferă, de asemenea, o oportunitate de a include şi consideraţii cu privire la relaţiile cu grupurile de interese (lobby), la atitudine, limbaj, la egalitatea de tratament cu privire la gen sau etnie, precum şi la regulile de participare la şedinţe. Reglementarea poate oferi, de asemenea, îndrumări cu privire la modul de gestionare a activităţii în circumscripţii. Poate fi, de asemenea, necesar să se reglementeze locul de muncă după încheierea mandatului parlamentar, pentru evitarea apariţiei unor conflicte de interese.
Monitorizarea şi sancţionarea

După adoptarea regulilor, este necesar să se stabilească proceduri clare şi coerente pentru monitorizarea încălcării lor, pentru declanşarea investigaţiei şi pentru aplicarea de sancţiuni. O întrebare importantă care ar trebui să fie luată în considerare este dacă Parlamentul ar trebui să se auto-reglementeze, de exemplu printr-o comisie de etică specială, sau dacă investigaţiile ar trebui să fie mai degrabă încredinţate unui regulator extern, cum ar fi o agenţie anti-corupţie.  

Auto-reglementarea a fost în mod tradiţional favorizată, în mare parte din cauza necesităţii de a proteja independenţa legislativului de executiv. Cu toate acestea, în ultimii ani s-a observat o tendinţă spre reglementarea externă, ​​aceasta reflectând parţial o pierdere de încredere în capacitatea parlamentelor de auto-reglementare după o succesiune de scandaluri. Reglementarea externă este adesea văzută ca fiind mai credibilă şi mai puţin vulnerabilă la politizare. Indiferent de abordarea adoptată, este important ca organismul responsabil cu aplicarea standardelor etice profesionale în parlament să fie considerat legitim, iar procedurile sale să fie transparente. Orice sancţiune impusă trebuie să fie proporţională cu gravitatea abaterii. 

Iniţierea şi susţinerea reformei
Sistemele de reglementare pentru conduita etică a parlamentarilor funcţionează cel mai bine atunci când aceştia simt "dreptul de proprietate" asupra sistemului. Acest lucru se realizează cel mai bine printr-un proces deschis şi consultativ, în care se discută despre ceea ce nu funcţionează corespunzător şi despre soluţiile proiectate pentru a răspunde preocupărilor. Grupurile de lucru create să conducă reforma ar trebui să fie selectate printr-un proces echitabil şi transparent şi ar trebui să funcţioneze exemplar, prin transparenţa muncii lor şi prin declararea intereselor speciale ale membrilor săi, chiar dincolo de cerinţele Parlamentului. În mod ideal, aceste grupuri de lucru ar trebui să fie conduse sau să includă persoane care sunt considerate, pe scară largă, drept lideri etici şi care să inspire încrederea publică. Orice formă de reglementare presupune costuri administrative, aspect care ar trebui să fie luat în considerare de către reformatori la elaborarea de noi reguli. Cu toate acestea, îmbunătăţiri majore privind standardele parlamentare pot fi atinse prin transparenţă şi responsabilitate, care, garantat, sunt foarte rentabile. 

Este esenţial să se menţină reguli operaţionale şi flexibile. Pentru parlamentari, aceasta înseamnă asigurarea că noii membri sunt informaţi cu privire la reguli atunci când intră în parlament, includerea de instrumente oportune de revizuire şi actualizare a normelor şi acordarea de sprijin pentru membrii care caută consiliere cu privire la reguli. De asemenea, este important să se educe publicul şi mass-media pentru a încuraja parlamentarii să se concentreze asupra răspunderii pe care o au şi, de asemenea, să se stabilească limite rezonabile cu privire la controlul vieţii personale a parlamentarilor, astfel încât aceştia din urmă să se poată bucura de intimitate.

I. PREGĂTIREA PENTRU REFORMAREA STANDARDELOR ETICE PARLAMENTARE

Prezentul studiu tratează modul în care se construieşte o reformă a normelor de conduită parlamentară, precum şi respectarea acestor standarde profesionale şi etice. Aceste standarde specifice ar putea fi încorporate în norme formale, cum ar fi constituţia, legi speciale sau alte reguli scrise, însă ele presupun, totodată, cutume şi tradiţii.

Raţiuni pentru reglementarea conduitei

Reglementarea standardelor etice joacă un rol critic în asigurarea conduitei parlamentarilor prin faptul că nu este numai în conformitate cu constituţia sau legile unei ţări, dar se întâlnesc şi în aşteptările publicului cu privire la modul în care parlamentarii ar trebui să se comporte. De altfel, alegătorii sancţionează de multe ori parlamentarii care nu respectă standardele etice, chiar şi atunci când nu au încălcat în mod explicit o lege.
Poate că motivul principal pentru care este important să se stabilească şi să reglementeze standardele etice parlamentare este acela de a ridica gradul de profesionalism în politică. Multe profesii au sisteme de standarde pentru a ghida comportamentul membrilor lor. Aceste reguli sunt adesea scrise în Codurile de conduită, care solicită membrilor să semneze sau să depună un jurământ la începutul profesiei. Medicii, de exemplu, au depus jurământul lui Hipocrate încă din antichitate, ca un angajament de a executa sarcinile lor medicale într-un mod etic. La fel ca şi membrii altor profesii, parlamentarii ar trebui să convină asupra unui comportament profesional, pentru a-şi îndeplini eficient un set specializat de sarcini, şi asupra unui comportament etic, în conformitate cu valorile ce constituie o conduită adecvată pentru un parlamentar. Nu este nimic nou. Pericle a făcut Codul atenian ca un fundament critic al politicii şi culturii Greciei antice.
 Cu toate acestea, a fi parlamentar implică responsabilităţi speciale. Membrii parlamentului sunt aleşi pentru a servi interesul public, iar pentru a realiza acest lucru au nevoie de putere pentru a reprezenta circumscripţiile lor, dar şi de acces ca să-şi exercite rolul de supraveghere în diferite forme. Cu astfel de atribute, există posibilitatea de a abuza de poziţia lor şi de a servi mai degrabă interesele private decât interesul public.

Există mai multe tipuri de comportament politic lipsit de etică, de care un sistem parlamentar ar trebui să se ferească. Conflictele de interese apar atunci când interesele private ale parlamentarilor "influenţează în mod necorespunzător îndeplinirea atribuţiilor responsabilităţilor oficiale".
 Ar putea să apară un conflict de interese, de exemplu, în cazul în care un membru deţine o companie în sectorul construcţiilor şi, prin prisma mandatului de parlamentar, este necesar să voteze o nouă lege de siguranţă în construcţii. Se pune astfel întrebarea dacă va pune dorinţa proprie de a câştiga venituri de la companie, în detrimentul îndatoririlor sale care servesc interesul public. Mituirea are loc atunci când un parlamentar acceptă un cadou sau o plată în schimbul votului pentru un anumit proiect de lege, ori pentru ridicarea unei chestiuni într-o dezbatere. Parlamentarii ar putea fi, de asemenea, acuzaţi de abuz în funcţie sau deturnare de fonduri publice, dacă aceştia folosesc puterile sau resursele parlamentare în moduri care servesc interesele private, în detrimentul interesului public. Parlamentarii care îşi folosesc influenţa sau resursele publice pentru beneficiul  prietenilor sau membrilor de familie se fac vinovaţi de nepotism. Un sondaj Eurobarometru recent a constatat că astfel de forme de corupţie sunt percepute ca fiind larg răspândite în rândul politicienilor din multe ţări ale Uniunii Europene.
Este esenţial ca publicul să aibă încredere în parlament şi ca orice încălcare aparentă a încrederii acestuia să fie supusă unei investigaţii şi, dacă este necesar, pedepsită. Presiunile de a reforma standardele parlamentare sau de a introduce reguli noi apar de multe ori în urma unui scandal în care se consideră că un politician sau un grup de parlamentari au încălcat încrederea publicului. Scandalurile politice, în special cele privind etica, pot fi foarte dăunătoare pentru percepţia legitimităţii într-o democraţie, dar ele pot, de asemenea, deschide noi oportunităţi pentru a reforma sau a consolida reglementarea conduitei parlamentare.

              "De ce este necesar să se elaboreze un Cod de conduită? De foarte multe ori, aleşii uită că ar trebui să lucreze pentru interesele publice în locul intereselor personale. Foarte adesea ei uită că nu ar trebui să sprijine interesele unor persoane sau grupuri care doresc să obţină, direct sau indirect, unele beneficii. Codul ar trebui să le reamintească toate aceste lucruri.” (Nermina Kapetanović MP, Parlamentul din Bosnia şi Herţegovina, Conferinţa OSCE: Standarde de etică şi conduită pentru parlamentarii din Belgrad, noiembrie 2011).
            Într-adevăr, scandalurile politice au declanşat reforma standardelor parlamentare în multe ţări. În Statele Unite ale Americii, scandalul Watergate din 1974 a deschis drumul către Legea privind etica guvernării din 1978, care stabileşte cerinţele pentru declararea situaţiei financiare de către angajaţii şi oficialii puterilor legislativă, executivă şi judecătorească. În Marea Britanie, în anul 1996 afacerea "bani pentru întrebări", unde au fost găsiţi parlamentari care au luat mită dub formă de bani pentru ridicarea unor întrebări în parlament, a determinat prim-ministrul să solicite Comisiei pentru Standarde din Sectorul Public să investigheze standardele din Sectorul Public în Marea Britanie. "Principiile Nolan" rezultate au informat Comisia pentru standarde şi privilegii din Camera Comunelor că s-a elaborat primul Cod de conduită pentru parlamentari în Marea Britanie.

Recent, în ianuarie 2011, trei membri ai Parlamentului European (MPE) au fost filmaţi când încercau să propună amendamente în schimbul unor sume de bani. Unul dintre ei, în urma relatărilor, s-a lăudat că el câştigă sute de mii de euro din alte activităţi de lobby.
 În Parlamentul European, scandalul a dus la elaborarea unui nou Cod de conduită, care interzice în mod explicit acceptarea de recompense în schimbul influenţării voturilor. Codul, care a intrat în vigoare în ianuarie 2012, cere parlamentarilor europeni să declare activităţile care ar putea crea un conflict de interese, interzice cadourile cu o valoare mai mare de 150 de euro şi stabileşte un comitet de 5 membri pentru a-i consilia cu privire la Codul de conduită şi pentru a desfăşura anchete.
 Sancţiunile posibile includ pierderea dreptului la indemnizaţie între 2 şi 10 zile, suspendarea participării la lucrările parlamentare, în afară de dreptul de a vota, de la 2 până la 10 zile, şi chiar pierderea unei funcţii parlamentare (de exemplu, preşedinte al unei comisii).

Acelaşi scandal a determinat, de asemenea, reforme în Austria. Un expert austriac a remarcat: "Cazul expus în Parlamentul European a scos la lumină deficienţele din sistemul austriac, deoarece această acţiune nu ar fi fost pedepsită conform legii austriece."

La scurt timp după scandal, unul dintre partidele politice din parlamentul austriac a lansat o declaraţie de etică, condamnând politicienii care acţionează în favoarea propriilor interese financiare, îndemnându-i să acţioneze cu convingere şi să fie conduşi de idealuri; partidul a actualizat astfel Codul de conduită. Acest lucru a stârnit o dezbatere politică majoră, iar în vara anului 2012 a fost adoptat de parlamentul austriac un "pachet transparent", într-o încercare de a restabili încrederea în politicieni. Acesta include noi legi privind finanţarea partidelor cu limite de donaţii şi sponsorizări, precum şi, noi legi privind activitatea de lobby şi acceptarea de cadouri.
 Legile privind incompatibilitatea au devenit, de asemenea, mai stricte, iar deputaţii sunt obligaţi să ofere informaţii mai detaliate cu privire la veniturile obţinute în afara parlamentului, precum şi să ofere informaţii cu privire la posturile onorifice.

Cu toate acestea, reformele nu sunt întotdeauna declanşate de scandaluri. Într-adevăr, există o tendinţă răspândită cu privire la reglementările mai explicite pentru anumite funcţii publice. În democraţiile mai tinere, modificarea Regulamentului în privinţa standardelor poate fi destinată construcţiei sau transformării unei culturi politice. În democraţiile mai vechi, reforma standardelor parlamentare este adesea motivată ca fiind o cerinţă a vieţii politice moderne sau o modificare de rutină a regulilor care nu mai corespund. Organismele care interacţionează cu parlamentarii şi funcţionarii publici sunt, de asemenea, din ce în ce mai supuse reglementării (de exemplu, în anumite state, Codurile de conduită sunt introduse şi pentru grupurile de interese).
Stabilind standarde clare, se facilitează funcţionarea unui sistem democratic prin sprijinirea altor instituţii de a trage parlamentul şi pe membrii acestuia la răspundere. Într-adevăr, standardele clare pot fi benefice pentru parlamentari într-un mediu în care controlul mass-media este intens. Arjen Westerhoff, un oficial parlamentar din Olanda, a explicat că reformele din ţara sa au fost urmărite pentru că "s-a considerat adecvat şi ca făcând parte din timpurile moderne faptul de a asigura reputaţia parlamentului nostru şi a membrilor săi, arătând că nu sunt vulnerabili la orice acuzaţii false".

             Această nevoie de a proteja reputaţia parlamentului este adesea menţionată în mod explicit în Codurile de conduită; în Codul de Etică al Sejmului Polonez, de exemplu, "grija pentru bunul renume al Sejm-ului" este unul dintre cele cinci principii de bază.

Cu toate acestea, este posibil să nu existe un consens cu privire la modul în care parlamentarii ar trebui să se comporte. Frecvent există păreri divergente cu privire la ceea ce constituie „calea corectă" de a acţiona şi la ceea ce este considerat corupt.

Ceea ce poate fi acceptabil într-o ţară, ar putea fi inacceptabil într-un alt stat, iar conduita care a fost tolerată în urmă cu 10 sau 20 de ani ar putea fi dezaprobată în prezent.

Următoarele întrebări ilustrează unele zone de controversă: 
· Este acceptabil ca parlamentarii să-şi angajeze soţii/soţiile sau copiii să lucreze ca asistenţi, plătiţi de fonduri publice? 
· Este acceptabil ca parlamentarii să primească finanţare pentru a activa într-un birou de circumscripţie de pe proprietatea lor privată? 
· Este adecvat pentru un parlamentar să accepte cadouri sau alte beneficii de la o firmă cu cifră de afaceri mare din circumscripţia ale cărei interese le reprezintă? 
· Trebuie să decidă parlamentarii propriile salarii?
· Parlamentarii pot să ocupe funcţia de primar în paralel cu mandatul lor de parlamentar? Pot fi directori la o companie? 
· Reprezintă motiv de îngrijorare cazul în care un parlamentar, care face parte din cadrul Comisiei de apărare din parlament, să deţină apoi un loc de muncă într-o structură de apărare atunci când îşi termină mandatul? 
· Este etic pentru un parlamentar să primească fonduri de campanie de la o companie care a beneficiat de ajutorul direct al votului său? 
· În ce circumstanţe este acceptabil să se ridice imunitatea parlamentară permiţându-se începerea urmăririi penale? Cine ar trebui să decidă?

 Uneori, răspunsurile la aceste întrebări sunt furnizate de către constituţie sau legile unei ţări. Dar, în cele mai multe sisteme politice, cel puţin unele dintre aceste întrebări reprezintă dileme care nu au încă răspunsuri clare şi care ar putea conduce la scandaluri care ar afecta încrederea publicului şi care ar putea costa un mandat parlamentar. Standardele profesionale ar trebui să ofere îndrumare pentru parlamentari cu privire la modul în care poate parcurge unele dintre aceste dileme. 
Incertitudinea cu privire la ceea ce este sau nu este etic poate fi întâlnită în special în ţările în curs de democratizare, în situaţia în care normele vechi au fost respinse, iar cele noi nu sunt consolidate. În toate societăţile, însă, standardele (şi aşteptările cu privire la conduită) se schimbă de-a lungul timpului. Deşi sistemele de reglementare ce vizează standardele sunt creionate pe baza unor protocoale şi experienţe internaţionale, ele trebuie să aibă, în cele din urmă, un caracter naţional şi să fie adaptate sistemului constituţional din fiecare ţară şi cultură politică.

Când deputaţii din diferite partide aranjează în mod liber, prin dialog şi consens, un sistem etic pe care îl vor respecta şi afişa (...) ne putem aştepta ca cetăţenii noştri să ne evalueze pozitiv şi să ne susţină" (Slavica Djukic-Dejanovic, Preşedintele Adunării Naţionale a Serbiei, Conferinţa ODIHR, Belgrad, noiembrie 2011).
Trebuie să încurajăm tinerii să intre în politică şi trebuie să facă acest lucru încercând să atingă cele mai înalte standarde (Jim O'Keeffe, discurs în timpul dezbaterii Adunării Irlandeze cu privire la introducerea unui Cod de conduită, februarie 2002).

O decizie a Curţii Constituţionale din Germania în 2007 a descris importanţa transparenţei în construirea încrederii în Parlament: "Democraţia parlamentară se bazează pe încrederea poporului; încrederea fără transparenţă, care ne permite să urmărim ceea ce se întâmplă în politică, nu este posibilă. (...) Alegătorul trebuie să ştie pe cine a ales. (...) O astfel de cunoaştere este importantă nu numai pentru vot. Aceasta asigură, totodată, capacitatea Parlamentului german şi a membrilor săi de a reprezenta cetăţenii ca un întreg şi de a câştiga încrederea cetăţenilor pentru această capacitate şi, în cele din urmă, în democraţia parlamentară."

Există mai multe obiective pe care cei care construiesc normele ar trebui să le aibă în vedere la stabilirea sau reformarea reglementării conduitei profesionale. În principiu, toate obiectivele ar trebui să se realizeze, dar unele pot avea o prioritate mai mare decât altele.
Prevenirea corupţiei. O reglementare robustă poate preveni abuzul în funcţie şi alte forme de corupţie. Acest lucru se face prin stabilirea unor reguli clare privind modul în care parlamentarii ar trebui să se comporte, monitorizarea comportamentului de fapt şi pedepsirea abaterilor. Acest lucru ar trebui să facă Parlamentul mai eficient şi mai productiv, cu condiţia ca reglementarea să nu fie excesivă. Reglementările nu ar trebui să interfereze cu exercitarea funcţiilor parlamentare, de exemplu prin solicitarea deputaţilor de a se angaja în proceduri birocratice inutile, ci ar trebui să creeze un mediu echitabil şi stabil, în care parlamentarii să îşi poată îndeplini rolurile lor de reprezentare, control şi legiferare.

Mărirea responsabilităţii. Standardele parlamentare clare cresc responsabilitatea, prin acordarea publicului şi mass-media de repere clare pe baza cărora să judece comportamentul parlamentar. Dacă publicul larg consideră că sistemul etic este corect şi eficient reglementat, atunci îşi va întări convingerea că Parlamentul îşi va îndeplini mai eficient funcţiile, fiind conştient că orice abatere va ieşi la lumină. În cazul în care Parlamentul nu inculcă încredere, acest lucru de fapt subminează realizarea funcţiilor sale de bază. Regulile nu trebuie neapărat să fie stricte. Transparenţa, combinată cu sancţiuni eficiente, este de multe ori crucială.

Profesionalizarea politică. Din punct de vedere istoric, parlamentarii au fost aleşi dintr-o varietate de medii şi ocupaţii, iar acest criteriu este important pentru capacitatea lor de a-şi reprezenta alegătorii. Cu toate acestea, ajunşi în Parlament, ei trebuie să respecte aceleaşi reguli cu privire la modul în care îşi exercită mandatul. La fel cum avocaţii şi medicii sunt supuşi unor standarde profesionale, la fel şi parlamentarii au nevoie de claritate cu privire la conduita aşteptată din partea lor. Standardele clare pot ajuta la unitatea parlamentarilor, permiţându-le astfel să depăşească diferenţele politice evidente, prin construirea unui sentiment de colegialitate. Ele pot creşte, de asemenea, prestigiul funcţiei, ajutând la atragerea unor personalităţi de mare calibru.

Cunoaşterea standardelor internaţionale. Introducerea Codurilor de conduită pentru funcţionarii publici, promovarea integrităţii, onestităţii şi responsabilităţii, demonstrează, în cele din urmă, angajamentul unei ţări la punerea în aplicare şi respectarea standardelor şi normelor internaţionale comune. Într-adevăr, documentele cu caracter juridic obligatoriu, cum ar fi Convenţia ONU împotriva Corupţiei (UNCAC) şi Convenţia penală împotriva corupţiei a Consiliului Europei, fac apel la semnatarii lor de a aplica şi de a promova în mod activ Codurile de conduită în cadrul propriilor sisteme instituţionale şi juridice. Respectarea acestor norme poate fi, de asemenea, un criteriu important pentru îndeplinirea condiţiilor de aderare la asociaţii internaţionale sau la accesarea ajutoarelor.

Limitele reglementării: viaţa privată

În general, nu este adecvat a se reglementa comportamentul privat şi vieţile personale ale parlamentarilor. Scandalurile din mass-media cu privire la relaţii extraconjugale sau altfel de preocupări nu ar trebui să facă obiectul reglementării. Cu toate acestea, problemele personale pot interveni uneori în sfera reglementării conduitei. De exemplu, în 2011, în Marea Britanie, Comisarul Parlamentar pentru Standarde a recomandat introducerea unei clauze în Codul de conduită pentru parlamentari, cu privire la circumstanţele în care viaţa privată a membrilor ar putea duce la discreditări în Camera Comunelor şi, astfel, ar putea constitui un subiect legitim de investigaţie. Clauza nou propusă prevede:

   Codul nu urmăreşte să reglementeze conduita membrilor în viaţa lor privată, personală sau în anumite medii publice, cu excepţia cazului în care un astfel de comportament este de natură să prejudicieze reputaţia şi integritatea Camerei Comunelor în întregul său ori a membrilor săi, în general.
 
Noua formulă va permite Comisarului să decidă începerea anchetei, iar Camera să intervină în cazurile extreme. În Lituania, Codul de conduită pentru politicienii de stat include o clauză similară: comportamentul sau caracteristicile personale ale unui politician de stat, care sunt legate de anumite împrejurări ale vieţii sale private şi care sunt susceptibile a avea influenţă asupra intereselor publice, nu vor fi considerate ca făcând parte din viaţa privată.”

Imunitatea parlamentarilor

Există, de asemenea, riscul ca reglementarea standardelor parlamentare să interfereze cu aspecte ale activităţii parlamentare. Din acest motiv, este necesar să se protejeze drepturile parlamentarilor cu privire la libertatea de opinie şi libertatea de exprimare în îndeplinirea rolului lor, de exemplu atunci când se dezbate în Parlament, se votează sau se promovează iniţiative legislative. Astfel de libertăţi sunt fundamentale pentru independenţa Parlamentului şi a capacităţii de a-şi realiza prerogativele constituţionale de reprezentare şi de control asupra Executivului. După cum se arată şi în Ghidul Drepturilor Omului pentru parlamentari, al Uniunii Interparlamentare:
Parlamentul poate juca acest rol doar în cazul în care membrii săi se bucură de libertatea de exprimare, pentru a fi în măsură să vorbească în numele alegătorilor. Membrii Parlamentului trebuie să fie liberi să caute, să primească şi să răspândească informaţii şi idei fără teama unor represalii. Prin urmare, aceştia primesc, în general, un statut special, cu scopul de a le oferi independenţa necesară: se bucură de privilegii şi imunităţi. Imunitatea parlamentară asigură independenţa şi demnitatea reprezentanţilor naţiunii prin protejarea acestora împotriva oricărei ameninţări, intimidări sau măsuri arbitrare îndreptate împotriva lor, de către funcţionarii publici sau alţi cetăţeni. Acestea asigură, astfel, autonomia şi independenţa Parlamentului.

Aceste libertăţi pot fi protejate în două moduri. În primul rând, protecţia poate fi acordată pentru declaraţiile pe care parlamentarii le fac, astfel încât în exercitarea funcţiilor lor, parlamentarii pot spune ceea ce vor, fără riscul unor sancţiuni, altele decât acelea de a fi dezaprobaţi de către electorat.
 Această libertate de expresie pentru Parlament este adesea menţionată ca fiind „principiul imunităţii materiale" sau "principiul lipsei responsabilităţii". Un exemplu timpuriu poate fi găsit în secolul al XIV-lea în Anglia, când Thomas Haxey, în cadrul sesiunii Parlamentului englez din 12 ianuarie - 12 februarie 1397, a prezentat un proiect de lege care denunţa comportamentul în Curtea Regelui Richard al II-lea. A fost judecat şi condamnat la moarte pentru trădare, dar mai târziu i-a fost acordată iertarea regală, în urma presiunii din Camera Comunelor.

În Regatul Unit, principiul „lipsei responsabilităţii” este încorporat în Carta drepturilor din 1689, iar în cele mai multe ţări este consacrat în Constituţie.
  Acesta a fost admis la nivel european, în cazul Castells v. Spania (CEDO, 1992), ca urmare a condamnării unui deputat pentru publicarea unui articol în care acuza guvernul de complicitate la atacuri şi crime. CEDO a stabilit că: În timp ce libertatea de exprimare este importantă pentru toată lumea, este cu atât mai importantă pentru un reprezentant ales al poporului. (...) Prin urmare, interferenţele privind libertatea de exprimare ale unui membru al opoziţiei din Parlament (...) cere cel mai atent control din partea Curţii (...).

Curtea a afirmat, de asemenea, că: Limitele admise criticii sunt mai largi cu privire la Guvern, decât în raport cu un cetăţean privat sau chiar un politician. (...) Poziţia dominantă pe care o ocupă Guvernul face necesar ca el dea dovadă de reţinere în a recurge la procedurile penale.

Acest lucru subliniază raţiunea imunităţii pentru protejarea parlamentarilor - atunci când îşi exercită funcţiile de reprezentare şi control - cu privire la intimidarea sau presiunea venite din partea guvernului. Cu toate acestea, protecţia acordată parlamentarilor din Cameră nu ar trebui să lase parlamentarii individuali vulnerabili la calomnii şi defăimări în faţa colegilor lor. În mai multe jurisdicţii au apărut situaţii în care parlamentarii nu au putut să ceară în instanţă reabilitarea reputaţiei lor atunci când au fost acuzaţi că au acţionat în mod neonorabil în legătură cu sarcinile parlamentare, pentru că este imposibil ca procedurile parlamentare să constituie dovezi în respingerea cererilor.
 Această problemă merită o analiză atentă, mai ales în societăţile în care mass-media este politizată.

            Imunitatea

	
	Persoane protejate
	Scop
	Durată
	Se poate renunţa la imunitate?
	Când?/Cum?

	Croaţia
	Parlamentari
	Membrii se supun doar măsurilor disciplinare impuse de Preşedinte/ Cameră (de exemplu, sunt cenzuraţi) şi sunt scutiţi de urmărirea penală şi civilă pentru opiniile exprimate şi voturile exprimate direct legate de îndeplinirea atribuţiilor parlamentare. 
	Protecţia este asigurată de la începutul mandatului şi până la sfârşit. După expirarea mandatului, opiniile exprimate în timpul mandatului sunt protejate, de asemenea.
	Nu.
	

	Franţa
	Parlamentari
	Membrii se supun doar măsurilor disciplinare impuse de Preşedinte/ Cameră (de exemplu, sunt chemaţi la ordine, sunt cenzuraţi) şi sunt scutiţi de urmărirea penală şi civilă, şi de anchete / examinări pentru opiniile sau voturile exprimate direct legate de exercitarea atribuţiilor parlamentare.  
	Protecţia este asigurată de la începutul şi până la sfârşitul mandatului. După expirarea mandatului, opiniile exprimate în timpul mandatului sunt protejate, de asemenea.
	Nu.
	Deloc, deoarece nu se poate renunţa la o responsabilitate.

	Germania
	Doar membrii Bundestag-ului (nu şi cei ai Bundesrat-ului)
	Membrii se supun doar măsurilor disciplinare impuse de Preşedinte/ Cameră (de exemplu, sunt chemaţi la ordine, sunt cenzuraţi) şi sunt scutiţi de urmărirea penală şi civilă pentru opiniile şi voturile exprimate direct legate de exercitarea funcţiilor parlamentare, făcute în cadrul Bundestag-ului sau la şedinţele comisiilor parlamentare.
	Protecţia este asigurată de la începutul şi până la sfârşitul mandatului. După expirarea mandatului, opiniile exprimate în timpul mandatului sunt protejate, de asemenea.
	Da.
	În cazurile de "defăimare sau "dispreţ faţă de Bundestag", Ministerul Public sau Comisia pentru Imunităţi şi Regulament poate supune la vot.

	Polonia
	Parlamentari
	Membrii se supun doar măsurilor disciplinare impuse de Preşedinte/ Cameră (de exemplu, sunt chemaţi la ordine, sunt cenzuraţi) şi sunt scutiţi de urmărirea penală şi civilă, şi de anchete / examinări pentru opiniile sau voturile exprimate direct legate de exercitarea atribuţiilor parlamentare.  
	Protecţia este asigurată de la începutul şi până la sfârşitul mandatului. După expirarea mandatului, opiniile exprimate în timpul mandatului sunt protejate, de asemenea.
	Da.
	În cazurile în care drepturile terţilor sunt afectate (încălcarea drepturilor personale, calomnie şi defăimare),  
Seim-ul poate ridica privilegiul.

	Marea Britanie
	Parlamentari
	Membrii se supun doar măsurilor disciplinare impuse de Preşedinte/ Cameră (de exemplu, sunt chemaţi la ordine, sunt cenzuraţi) şi sunt scutiţi de urmărirea penală şi civilă, şi de anchete /examinări pentru opiniile sau voturile exprimate direct legate de exercitarea atribuţiilor parlamentare.  
	Protecţia este asigurată de la începutul şi până la sfârşitul mandatului. După expirarea mandatului, opiniile exprimate în timpul mandatului sunt protejate, de asemenea.
	Numai în cazuri limitate, în temeiul actului de defăimare din 1996, de către membri sau martori în faţa comisiilor.
	Individual, în instanţele de judecată.


În al doilea rând, parlamentarilor li se poate acorda imunitate în faţa urmăririi penale, iar în unele cazuri faţă de măsura arestării, pentru infracţiuni de drept comun. Acest lucru este cunoscut sub numele de "imunitate parlamentară formală" sau "inviolabilitate" şi este de obicei limitată - de exemplu, durează doar pe perioada mandatului sau se poate renunţa în cazul în care sunt îndeplinite anumite condiţii. Din nou, acest tip de imunitate pentru parlamentari îşi are rădăcinile într-o preocupare care, istoric, ramura executivă a încercat, uneori, să elimine problemele "supărătoare" sau să scape de parlamentarii prea critici. După cum notează Uniunea Interparlamentară în Ghid, procurorii au servit deseori drept scuză pentru guverne în scopul eliminării parlamentarilor critici sau obstructivi din circulaţia publică.

              Inviolabilitatea, cu toate acestea, nu este echivalentă cu impunitatea - aceasta nu înseamnă că parlamentarii sunt mai presus de lege sau pot comite infracţiuni de drept comun fără teama urmăririi penale. Totuşi, parlamentarii acţionează uneori ca şi când acest lucru este real, căutând să profite de dreptul lor la imunitate pentru abuz de putere şi pentru a evita urmărirea penală pentru faptele penale, inclusiv pentru corupţie şi abuz în serviciu.
             Din acest motiv, este rezonabil să se limiteze măsura în care parlamentarii pot beneficia de imunitate. În acest sens, imunitatea este de obicei suspendată atunci când un individ este prins în flagrant delict. Când acest lucru a avut loc, imunitatea parlamentarilor poate fi ridicată, în majoritatea ţărilor, dar numai cu acordul Parlamentului. Acest lucru dă dreptul Parlamentului de a verifica dacă o acţiune intentată împotriva membrilor săi este fondată din toate punctele de vedere.
 În Georgia, deputaţii se bucură de o oarecare imunitate la urmărirea penală. Astfel, în scopul arestării unui parlamentar, pentru a percheziţiona proprietatea sau pentru reţinerea în custodie a unui parlamentar care este arestat pe loc pentru o infracţiune, este necesară permisiunea Legislativului. Parlamentarii sunt autorizaţi să deţină informaţiile obţinute în timpul activităţii lor şi nu răspund la acuzaţii pentru opiniile exprimate, ca parte a activităţii lor parlamentare.

Orice decizie de a elimina imunitatea ar trebui să urmeze o procedură echitabilă şi să ofere posibilităţi adecvate deputatului de a pleda cauza şi apelul.

        Inviolabilitatea

	
	Persoane protejate
	Scop
	Durată
	Se poate renunţa la imunitate?
	Când?/Cum?

	Croaţia
	Parlamentari
	Parlamentarul beneficiază de protecţie faţă de procedurile penale şi arest, cu excepţia cazului în care este reţinut în timpul actului săvârşirii unei fapte penale care se pedepseşte cu închisoarea pe o perioadă mai mare de cinci ani.
	Protecţia este asigurată de la începutul şi până la sfârşitul mandatului, 
şi între dizolvarea anticipata a Parlamentului şi alegerea unui nou Parlament.
	Da.
	Propunerea de ridicare a imunităţii se depune la Preşedintele Camerei competente de către autoritatea de stat competentă. Preşedintele o va transmite Comisiei parlamentare pentru mandate şi imunităţi. Comisia prezintă raportul său în faţa Camerei la următoarea şedinţă. Decizia de a ridica imunitatea este luată de Cameră.

	Franţa
	Parlamentari
	Parlamentarul beneficiază de protecţie faţă de procedurile penale, administrative (dar nu şi faţă de anchetă sau de actele preliminare) şi arest, cu excepţia cazurilor în care este prins în flagrant delict, dacă este vorba de infracţiuni sau sancţiuni minore cu privire la impozitare şi chestiuni civile sau au legătură cu pronunţarea unei sentinţe definitive.

	Limitată de durata mandatului.
	Da.
	Propunerea de ridicare a imunităţii se face de către Ministerul Justiţiei, care se transmite la Cameră. După examinarea de către o delegaţie a Biroului, decizia se în plenul Camerei.

	Germania
	Doar membrii Bundestag-ului (nu şi cei ai Bundesrat-ului)
	Parlamentarul  beneficiază de protecţie faţă de procedurile penale, disciplinare (inclusiv actele preliminare, investigaţiile) şi arest, cu excepţia flagrantului delict sau dacă este vorba de acţiuni civile, litigii contractuale sau acte pregătitoare pentru pedeapsa închisorii.
	Limitată de durata mandatului.
	Da.
	Cererea poate fi făcută de mai multe organisme, inclusiv Ministerul Public şi instanţele de judecată. Ministerul Justiţiei înaintează cererea Preşedintelui Bundestag-ului, care apoi o transmite Comisiei pentru validare, imunităţi şi Regulament.  Decizia se ia pe baza recomandării comisiei.

	Polonia
	Parlamentari
	Se aplică procedurilor penale, se referă la toate infracţiunile, cu excepţia celor care se referă la responsabilitatea la locul de muncă. Imunitatea protejează, de asemenea, parlamentarii de la: arestare, arest preventiv, începerea urmăririi penale şi percheziţia domiciliară.
	Limitată de durata mandatului.
	Da.
	Imunitatea poate fi ridicată de către Parlament. În acest caz, parlamentarii trebuie să fie audiaţi şi nu dispun de căi de atac.

	Marea Britanie
	Membrii ambelor Camere
	Imunitatea faţă de arest şi detenţia în toate acţiunile civile. Dar acest lucru nu are aproape niciun efect practic, deoarece există foarte puţine cauze civile pentru care o persoană poate fi reţinută.
	Timp de 40 de zile după fiecare prorogare şi dizolvare.
	Nu.
	Nu, deoarece nu se poate renunţa la inviolabilitate.


           Contextul Reformei

           Înainte de a începe orice reformă a standardelor etice parlamentare, este important să se evalueze ce reguli există deja şi ce alte aspecte ale contextului sunt relevante pentru a fi reformate. După o abordare normativă, un "context" este definit prin 4 straturi interconectate ale normelor. Ca parte a comunităţii internaţionale, o ţară ar putea avea obligaţii sau şi-ar putea dori să se angajeze în recunoaşterea normelor internaţionale. La nivel naţional, normele constituţionale şi legile ordinare ale unei ţări sunt de o importanţă primordială pentru a stabili standardele etice. Mai mult decât atât, la nivelul normelor parlamentare, pot exista norme oficiale (de exemplu, Regulamentul Camerei), precum şi norme informale. În cele din urmă, aceste trei straturi se bazează pe norme sociale specifice şi pe o cultură juridică comună, în care partidele politice joacă un rol important în filtrarea candidaţilor politici şi în ridicarea standardelor etice.
              Normele internaţionale. Nu există nicio reglementare de conduită parlamentară la nivel mondial şi nicio cale de stabilire sau impunere a regulilor.
 Cu toate acestea, în anii 1990 şi 2000 s-au înregistrat o serie de acţiuni ce au dus la consacrarea unor principii ca exemple de bune practici internaţionale în guvernarea democratică. Deşi cele mai multe dintre ele sunt Recomandări, atât Convenţia Consiliului Europei de Drept Penal împotriva corupţiei şi Convenţia ONU împotriva corupţiei pun în evidenţă obligaţiile importante din punct de vedere juridic pentru semnatari. Convenţia ONU include în definiţia de "funcţionar public" acele persoane care deţin în mod special un "post legislativ", care sunt supuse unor Coduri sau norme de conduită în scopul de a lupta împotriva corupţiei şi de a promova integritatea, onestitatea, responsabilitatea şi profesionalismul în îndeplinirea funcţiilor publice.

             În termeni generali, normele internaţionale sunt ghiduri importante pentru toate ţările care doresc să facă progrese în democratizare şi în lupta împotriva corupţiei. În acelaşi timp, în conformitate cu standardele internaţionale, poate fi important pentru îndeplinirea condiţiilor de aderare la asociaţii internaţionale sau la accesarea ajutorului.

Cronologia standardelor internaţionale de conduită

	1996
	Adunarea Generală a Naţiunilor Unite adoptă un " model de Cod internaţional de conduită pentru funcţionarii publici, ca un instrument pentru a ghida eforturile de combatere a corupţiei.


	1997
	Consiliul Europei adoptă Principiile directoare pentru lupta împotriva corupţiei, care includ numărul 15 - "încurajarea adoptării, de către reprezentanţii aleşi, a Codurilor de conduită".
 Este adoptată Convenţia OCDE privind lupta împotriva corupţiei cerând semnatarilor să sancţioneze în legislaţia naţională darea de mită pentru oficialii publici străini - inclusiv parlamentari - în tranzacţiile comerciale internaţionale.


	1999
	Convenţia de Drept Penal a Consiliului Europei împotriva corupţiei obligă statele să interzică mita activă şi pasivă în "adunările publice naţionale".
 
Consiliul Europei stabileşte Grupul de State ce luptă împotriva Corupţiei (GRECO), pentru a monitoriza conformitatea cu standardele de combatere a corupţiei şi principiile directoare. Consiliul Europei – Recomandarea nr. 60 vizează Autorităţile Locale şi Regionale privind integritatea politică a reprezentanţilor locali şi regionali aleşi şi include un Cod de conduită ca un apendice, furnizând îndrumare cu privire la modul de îndeplinire a sarcinilor de zi cu zi, în conformitate cu principiile etice şi adoptarea măsurilor preventive pentru a reduce riscul corupţiei.


	2000
	Rezoluţia 1214 a Adunării Parlamentare a Consiliului Europei atestă o creştere a consensului internaţional cu privire la necesitatea depunerii declaraţiilor de interese ale membrilor, ca un minimum în reglementarea conduitei parlamentare.

	2005
	Convenţia ONU împotriva corupţiei (UNCAC) stabileşte o obligaţie legală a semnatarilor: "să aplice, în cadrul propriilor lor sisteme instituţionale şi juridice, Coduri sau norme de conduită pentru exercitarea corectă, onorabilă şi corespunzătoare a funcţiilor publice".


	2006
	Declaraţia de la Bruxelles a Adunării Parlamentare a OSCE
 stabileşte recomandările pentru reglementarea standardelor profesionale ale parlamentarilor.


	2010
	Rezoluţia CoE  316 a Congresului Autorităţilor Locale şi Regionale se concentrează asupra riscurilor de corupţie şi accentuează importanţa promovării unei "culturi bazate pe valori etice".


	2012
	Se lansează a patra rundă de evaluare GRECO, cu accentul pe prevenirea corupţiei în privinţa parlamentarilor, judecătorilor şi procurorilor.



             Extras din Rezoluţia Adunării Parlamentare a OSCE privind limitarea imunităţii parlamentarilor, în scopul de a consolida buna guvernare, integritatea publică şi statul de drept în regiunea OSCE.

            Adunarea Parlamentară îndeamnă Parlamentele din statele participante la OSCE să legifereze:

· proceduri clare, echilibrate, transparente şi executorii pentru ridicarea imunităţii parlamentare în cazul săvârşirii unor infracţiuni sau încălcări de etică;

· privilegiul imunităţii parlamentare nu se acordă pentru acţiunile întreprinse de către o persoană înainte de a-şi asuma postul sau pentru acţiunile întreprinse după ce a plecat din funcţia publică ".

              Norme constituţionale şi legislative naţionale. La stabilirea unui sistem de reglementare a standardelor parlamentare şi la deciderea caracterului acestuia, redactorii trebuie să ia în considerare dispoziţiile relevante din Constituţie, inclusiv raportul de forţe dintre Parlament şi Executiv, birocraţie şi Justiţie. Balanţa puterii constituţionale va modela stimulentele şi oportunităţile la care parlamentarii trebuie să facă faţă profesional şi etic. Prin urmare, acest lucru poate contribui la identificarea domeniilor prioritare de reglementare. De exemplu, în cazul în care Parlamentul este slab şi are o influenţă redusă asupra politicilor şi legiferării, atunci este mai puţin probabil ca grupurile de interese să caute să cumpere influenţa prin mituirea deputaţilor. Principalele riscuri de abatere s-ar putea referi mai degrabă la utilizarea resurselor parlamentare.
              Mai mult decât atât, orice noi reglementări trebuie să fie compatibile cu Constituţia. În Serbia, în 2010, Agenţia Anticorupţie (ACA) a iniţiat o procedură de revizuire constituţională în faţa Curţii Constituţionale, ca răspuns la modificarea dispoziţiilor finale ale Actului ACA cu privire la oficialii în funcţie.
 Legea prevede că, în cazul în care funcţionarii publici doresc să candideze pentru o altă poziţie publică, Agenţia trebuie să stabilească dacă există un conflict de interese.
 Noul amendament, la care ACA a obiectat, a permis oficialilor să reţină locul de muncă pe care îl aveau în ziua în care legea a intrat în vigoare (de exemplu, parlamentarii existenţi şi consilierii din  provincie sau oraş şi-ar putea menţine poziţiile suplimentare de primari sau viceprimari ori alte posturi în ramura executivă). ACA a constatat că acest lucru este în contradicţie cu Constituţia Serbiei şi a altor legi care reglementează guvernarea locală, toate aceste acte separând strict puterea legislativă de cea executivă; prin urmare, a iniţiat o procedură în faţa Curţii Constituţionale. ACA, de asemenea, a susţinut că reprezintă o discriminare faţă de alţi oficiali şi o încălcare a Convenţiei ONU împotriva corupţiei, precum şi a Convenţiei Europeane a Drepturilor Omului (convenţii la care Serbia este semnatară). În septembrie 2011, Curtea Constituţională a admis plângerea ACA.
 Aceasta a declarat prevederea neconstituţională şi a anulat-o, permiţând ACA să închidă toate cauzele aflate pe rol.
 Argumentul ACA a fost că nu funcţia de parlamentar şi cea de primar au creat neapărat un conflict, ci persoana care le deţine în acelaşi timp încalcă legea. Cazul, prin urmare, demonstrează importanţa asigurării ca orice modificare a reglementărilor privind conduita parlamentară să fie compatibilă cu cadrul constituţional şi legal.

              În unele sisteme, parlamentarii intră sub acelaşi sistem de reglementare cu cel existent pentru funcţionarii publici şi, prin urmare, ar putea fi supuşi unor obligaţii internaţionale anticorupţie, cum ar fi Convenţia ONU Împotriva Corupţiei.
 De exemplu, în Georgia, Constituţia şi Legea cu privire la serviciile publice conţin prevederi care reglementează comportamentul funcţionarilor publici şi acestea se aplică, de asemenea, parlamentarilor. În alte construcţii instituţionale, sisteme de reglementare diferite sunt instituite pentru diferite tipuri de posturi publice. De exemplu, distincţiile se fac uneori între parlamentarii care deţin funcţii executive şi cei care nu mai deţin acest post. În Marea Britanie, există un Cod separat pentru parlamentarii care sunt în acelaşi timp miniştri şi sunt supuşi unor procese mai stricte de investigaţie şi monitorizare. În Irlanda, există Coduri diferite pentru "persoanele cu funcţii" (de exemplu, miniştri sau preşedinţi de comisie) şi "deţinătorii non-office", în unele cazuri se referă la oficiali aleşi şi nealeşi.
 Pentru anumite probleme, poate exista o extindere a reglementărilor, pentru a acoperi şi persoanele apropiate ale parlamentarilor, cum ar fi staff-ul, membrii de familie şi prietenii.

            Exemple de Coduri de conduită pentru oficiali publici
	Stat
	Cod de conduită
	Data intrării în vigoare
	Principalele caracteristici

	Canada
	Conflictul de interese şi Codul post-angajare pentru funcţionarii publici
	1994
	Dispoziţiile reglementează conduita celor care deţin o funcţie publică (miniştri, secretari de stat, secretari parlamentare)

	Georgia
	Legea serviciilor publice
	1997
	Dispoziţii care reglementează comportamentul funcţionarilor publici, inclusiv al parlamentarilor

	Irlanda
	Codul de conduită al funcţionarilor publici
	2003
	Dispoziţii care reglementează conduita persoanelor cu funcţii publice (prim-ministru, viceprim-ministru)

	Lituania 
	Codul de conduită pentru politicienii de stat
	2006
	Dispoziţiile reglementează comportamentul tuturor politicienilor, inclusiv al parlamentarilor

	Malta
	Cod de conduită pentru miniştri şi secretariate parlamentare
	1994
	Dispoziţiile reglementează conduita miniştrilor şi a secretarilor acestora.

	UK
	Codul ministerial
	2010
	Dispoziţiile reglementează comportamentul miniştrilor.


              Redactorii ar trebui să se asigure, de asemenea, că noul sistem de reglementare al standardelor parlamentare este compatibil cu alte legi relevante, inclusiv cu legile electorale, legile partidelor politice, legile de finanţare pentru partide, legile anti-corupţie şi cu legile care vizează statutul parlamentarilor sau organizarea şi funcţionarea Parlamentului. De exemplu, în Statele Unite, regimul de etică al Congresului îşi are rădăcinile nu numai în unele capitole ale Constituţiei, dar şi în: Regulamente, Codurile de conduită ale Camerei Reprezentanţilor şi Senatului, şi Ghidul Comisiei Oficial de Etică. Legea privind etica în actul de guvernare (1978) şi Legea Responsabilităţii Congresului (1955) se aplică similar, după caz.
Sistemul electoral al unei ţări poate afecta echilibrul de putere dintre un partid politic şi un parlamentar şi tinde să influenţeze şablonul riscurilor de corupţie. În sistemul reprezentării proporţionale cu liste de partide închise, parlamentarii pot pune interesul de partid mai presus de interesele propriilor alegători. În sistemul circumscripţiilor uninominale, prin contrast, răspunderea în faţa electoratului poate fi mai mare, iar parlamentarii sunt mai motivaţi să-şi controleze conduita.

Legislaţia naţională în materia finanţării partidelor politice este la fel de relevantă. Un studiu recent al Oficiului pentru promovarea democraţiei parlamentare din cadrul Parlamentului European arată: În ţările în care partidele politice sunt finanţate de stat, există o relaţie diferită între politică şi sectorul privat,  faţă de statele în care partidele sunt finanţate din donaţii şi sponsorizări private.
 Urmarea este că lobby-ul de afaceri poate reprezenta mai mult decât un risc pentru integritatea parlamentarilor, în ţările unde partidele se bazează pe finanţarea din sectorul privat.
Normele parlamentare. Orice reformă a reglementărilor etice parlamentare trebuie să ţină cont de Codurile de conduită existente pentru parlamentari sau personalul parlamentar, de Regulament, Ordine, Rezoluţii, ghiduri sau manuale în vigoare.            

Regulile informale şi convenienţele cu privire la conduita parlamentarilor şi modul de funcţionare a activităţii parlamentare pot fi, de asemenea, cruciale pentru modul în care funcţionează Parlamentul. Exemple de astfel de cutume:

· Parlamentarii din Marea Britanie ascultă "discursul inaugural" al noilor membri, fără a interveni;

· Parlamentarii se adresează unul altuia cu titlul de "Onorabile", la fel ca în Italia, Malta şi UK;

· Parlamentarii pot rămâne în plen pentru a asculta cel puţin două intervenţii după ce au avut un discurs propriu;

· Poate fi de aşteptat ca parlamentarii să informeze un alt membru în cazul în care au de gând să facă o referire negativă la el sau ea într-un discurs. 
Orice efort de a stabili standarde profesionale într-un Parlament trebuie să ţină cont de aceste subtilităţi. De exemplu, în unele Camere, purtătorul de cuvânt sau Preşedintele Parlamentului joacă un rol important în aplicarea regulilor şi normelor în timpul dezbaterilor, stabilind adesea o serie de precedente importante cu privire la ceea ce este permis. Totuşi, legitimitatea acestui lucru va depinde de independenţa acestui lider.
 În Parlamentele în care purtătorul de cuvânt/Preşedintele nu este loial partidului său politic la preluarea funcţiei, un astfel de rol de reglementare poate deveni şi mai  controversat.

Ar putea exista, de asemenea, norme informale în societate, care să influenţeze conduita parlamentară. În unele ţări, parlamentarii sunt aşteptaţi să favorizeze circumscripţiile lor, prin canalizarea resurselor de stat către populaţie şi grupurile de interese locale. Acest lucru este văzut ca o parte legitimă a rolului de legiuitor în multe ţări, dar este considerat ca fiind nepotrivit în alte ţări. Noile reguli care ignoră sau nu reuşesc să abordeze normele şi cutumele existente nu pot fi mai eficiente.
Normele sociale şi rolul partidelor politice. Prevederile codificate menţionate mai sus – internaţionale, constituţionale, parlamentare – se bazează pe anumite norme sociale specifice: regulile cutumiare şi nescrise care guvernează comportamentul în grupuri şi în societate. Normele sociale se bazează de obicei pe o anumită "cultură juridică", care poate fi înţeleasă ca fiind ansamblul valorilor, ideilor şi atitudinilor pe care o societate le deţine faţă de legile sale codificate. Prin urmare, în cadrul acestor norme sociale, standardele etice îşi găsesc legitimitatea.
În etapa de selecţie a candidaţilor pentru alegeri, partidele politice îşi asumă rolul de filtre etice în garantarea democraţiei. De multe ori, partidele politice uită că au responsabilitatea de a exercita un rol decisiv în stabilirea standardelor etice ale viitorilor parlamentari/funcţionari publici şi că ar trebui să sprijine numai acele persoane care au demonstrat standarde etice înalte. 

Partidele politice îşi exercită rolul de filtre etice în diverse moduri, prin:

· Introducerea standardelor etice codificate în programele de partid;

· Examinarea informaţiilor sensibile din punct de vedere etic în ceea ce priveşte candidaţii, în timpul procesului de selecţie a acestora din urmă şi, ca o consecinţă, dobândirea legitimităţii în ochii electoratului;

· Crearea unui mecanism (de exemplu, în cadrul partidului, comisii de etică sau disciplinare), pentru a permite membrilor şi electoratului să se implice în mod direct în procesul de filtrare a reprezentanţilor săi politici.

II. METODE DE REFORMARE A STANDARDELOR ETICE

Beneficiile unui cod de conduită

În multe state, conduita parlamentară este reglementată prin intermediul articolelor constituţionale şi al legislaţiei cu privire la funcţiile publice, conflictul de interese, declaraţiile de avere, activitatea Parlamentului, Codul Penal sau Codul Administrativ. 

Deşi multe Parlamente nu consideră oportună adoptarea unor Coduri de conduită, bazându-se pe standardele profesionale existente în “reţeaua” de legi, reguli de procedură şi ordine permanente, în ultimul timp din ce în ce mai multe ţări şi-au manifestat interesul în privinţa introducerii acestora.

Mulţi dintre reformatori susţin necesitatea existenţei unui document atotcuprinzător care să reglementeze activitatea parlamentarilor şi a staff-ului acestora. Parlamentul Scoţiei a adoptat un Cod de conduită pornind de la ideea unui astfel de document, explicând regulile prin menţiuni juridice detaliate şi printr-o analiză a legislaţiei relevante. Codul facilitează parlamentarilor regulile corespunzătoare fiecărei situaţii în care se pot regăsi, iar mass-media şi electoratul pot verifica cu uşurinţă activitatea aleşilor : […] normele etice (precum cele din Codurile de conduită)…oferă un cadru clar în care membrii Parlamentului îşi pot desfăşura activităţile, consolidându-şi credibilitatea politică şi, prin urmare, şansele de a fi realeşi.
 

Codurile de conduită mai pot îmbrăca forma unui document juridic obligatoriu, precum cel al Parlamentului german sau leton. Acest tip de Cod de conduită este anexat Regulamentului.

Chiar şi atunci când Codurile nu au valoare juridică obligatorie, ele au rolul de a reglementa conduita prin simpla lor existenţă. Precum Jurământul lui Hippocrate stabileşte standardele membrilor profesiei medicale, Codul de conduită stabileşte standardele pentru parlamentari, generând un sentiment de profesionalism.


Un Cod de conduită poate stabili obiective mai presus de cerinţele legale, cuprinzând valorile care trebuie să ghideze comportamentul membrilor Parlamentului şi standardele la care ei trebuie să aspire. De asemenea, Codurile pot încuraja conduita potrivită în cadrul unui procesului democratic sănătos. Spre exemplu, Codul Etic al Parlamentului Georgiei afirmă că membrii Parlamentului trebuie să coopereze în mod activ cu reprezentanţii mass-media în problemele care sunt considerate importante pentru societate.


Este comportamentul membrilor Parlamentului reglementat prin intermediul Constituţiei şi legilor sau este necesar un Cod de conduită? Iată câteva motive în favoarea Codurilor:
·  Punct de ajutor pentru membrii Parlamentului – toate regulile sunt cuprinse într-un singur document, Codul având rolul de îndrumar pentru membrii Parlamentului;

· Responsabilizare crescută – Codul stabileşte standarde clare, în raport cu care publicul şi media pot evalua activitatea unui membru al Parlamentului şi care, dacă sunt în mod consecvent aplicate, pot proteja viaţa privată a acestuia de investigaţiile mass-media.
· Promovarea profesionalismului şi colegialităţii – Codul reprezintă “numitorul comun” al parlamentarilor, ceva ce cu toţii împărtăşesc, când alte lucruri îi despart;

· Flexibilitate – adoptarea Codului prin Hotărâre a Parlamentului face amendarea şi modificarea relativ rapide, oglindind cu uşurinţă schimbările legislative şi problemele emergente.

În ceea ce priveşte conţinutul, Codurile de conduită pot fi constituite fie dintr-un set de reguli, fie din principii. Codul constituit din reguli stabileşte prescripţii comportamentale specifice şi este, de obicei, un material amplu. Codul bazat pe principii stipulează doar principiile şi valorile pe care membrii Parlamentului trebuie să le urmeze şi la care trebuie să aspire. Comisarul pentru etică parlamentară al Parlamentului Marii Britanii apreciază că „abordarea bazată pe reguli poate fi complexă şi greu de urmărit, încurajând o perspectiva pur legală a Codului de conduită, cu riscul de a nu acoperi toate situaţiile posibil-existente, pe când o abordare bazată pe principii poate stabili un cadru simplu şi clar, lăsând însă loc de interpretare, fapt care poate genera incertitudine şi controverse”. Cu toate acestea, cele două tipuri de coduri nu trebuie să se excludă reciproc. Orice cod de conduită trebuie să se bazeze pe principii, chiar dacă sunt implicite, conţinând de altfel şi recomandări privind comportamentul membrilor Parlamentului. Mai mult decât atât, Codurile de conduita scurte, bazate pe principii, sunt în mod uzual însoţite de manuale sau ghiduri de aplicare, care au rolul de a aduce explicaţii suplimentare. Este exemplificat Codul de conduită al Camerei Comunelor din Parlamentul Marii Britanii, care conţine nu mai mult de 4 pagini şi este însoţit de Ghidul de reguli privind conduita membrilor săi, precum şi Codul Camerei Reprezentanţilor din Statele Unite, care este completat de către un Manual de etică parlamentară în număr de 456 de pagini. 

   În luna mai 2012, Parlamentul Ucrainei a adoptat un nou cadru legislativ privind standardele etice, aplicându-se tuturor persoanelor care deţin funcţii publice la nivel central sau local, respectiv Preşedinte, Prim Ministrul, miniştri, membri Parlamentului şi consiliilor locale, funcţionari publici, judecători şi alţi oficiali publici
. Legea enumeră 10 principii care trebuie respectate de către oficialii publici, respectiv: legalitatea, neutralitatea politică, toleranţa, munca exclusiv în interes public, obiectivitatea, confidenţialitatea, competenţa, promovarea încrederii populaţiei în autorităţile locale şi de stat, obligaţia de a contesta sau refuza deciziile sau sarcinile de serviciu ilegale, evitarea conflictului de interese. 
Elaborarea unui Cod

Procesul de elaborare a unui Cod de conduită poate genera un important exerciţiu de dezbatere, contribuind la refacerea legăturii dintre parlamentari şi societate şi, totodată, creând o viziune comună asupra a ceea ce reprezintă un comportament adecvat şi, bineînţeles, a ceea ce reprezintă abaterea, respectiv abuzul. Altfel, reformele introduse în grabă sau impuse din exterior vor întâlni obstacole la fiecare pas. Prin contrast, sistemele de reglementare care se bucură de un larg sprijin din partea parlamentarilor se pot dovedi mai eficiente.

Cea mai bună metodă de a legitima un astfel de cod este cea a iniţierii consultărilor cu grupurile relevante, ascultându-le solicitările şi sugestiile, şi proiectând un sistem capabil să răspundă tuturor problemelor ridicate. Consultările publice, prin intermediul site-urilor, precum şi prin intermediul audierilor publice – în privinţa proiectului de cod sau a modificărilor propuse unui cod în vigoare, pot constitui o metodă utilă în cadrul procesului de elaborare a unui cod de conduită. 

ONG-urile din Estonia solicită un Cod de etică

În Estonia, scandalul de la sfârşitul anului 2011 privind facilitatea obţinerii permiselor de rezidenţă pentru oamenii de afaceri străini de către unii parlamentari, a adus în discuţie necesitatea unui cod de etică parlamentară. În decembrie 2011, Jaanus Tehver, preşedintele organizaţiei Corruption-Free Estonia, a declarat presei, că deşi n-au fost descoperite activităţi ilegale in urma anchetei, este necesară impunerea unor reguli mai clare. 

Câteodată partidele politice preiau sarcina începerii reformelor prin intermediul adoptării unor reguli stricte în privinţa propriilor membri şi mustrării celorlalte partide atunci când acestea refuză punerea pe agenda publică a temei codului de etică. Totuşi, reformele iniţiate de către parlamentari pe baza consensului vor fi mai uşor de pus în aplicare decât cele care rezulta în urma unui proces intens polarizat şi/sau politizat. Acest fapt subliniază importanţa implicării autorităţilor parlamentare şi a unei mari părţi a parlamentarilor, precum şi a liderilor partidelor politice cu vechime în partid, pentru obţinerea susţinerii partinice şi însuşirii proiectului. De asemenea, grupul de elaborare a codului etic trebuie să se gândească la cea mai bună cale de legitimare a codului, fie prin intermediul votului deschis în plen, fie prin vot individual. 

În Parlament, Codul de conduită poate fi propus de către următoarele structuri:

- o comisie specială, constituită ad-hoc – Codul de conduită al Parlamentului European a fost elaborat de către un grup de lucru constituit în martie 2011 cu ocazia unei conferinţe a liderilor partidelor politice;
- o comisie parlamentară permanentă – în Camera Comunelor din Regatul Marii Britanii, Comisia pentru standarde şi privilegii a condus lucrările privind elaborarea şi modificarea Codului de Conduită;

· un grup de lucru sau o subcomisie parlamentară – în Franţa, Biroului Adunării Naţionale îi revine această responsabilitate la fel ca şi în Germania, unde o subcomisie a Consiliului Vârstnicilor a Bundestag-ului are rolul de a revizui normele de conduită pentru membrii Bundestag-ului.

Membrii grupului de lucru trebuie selectaţi prin intermediul unui proces corect şi transparent, fiind extrem de important ca reputaţia membrilor să nu poată fi pătată. Lucrările grupului trebuie să fie realizate într-o manieră transparentă, membrii grupului de lucru declarându-şi interesele, chiar dincolo de cerinţele Parlamentului. În mod ideal, astfel de grupuri de lucru ar trebui să fie conduse sau să includă personalităţi-cheie, care reprezintă modele etice şi inspiră încredere publicului. 

În cadrul Forumului Global privind Guvernarea Publică (Organizaţia pentru Cooperare Economică şi Dezvoltare) sunt citate cele şapte recomandări ale lui Maesschalck and Schram privind codurile de conduită:

· clar: lizibil pentru toţi membrii staff-ului;

· simplu: pe cât posibil de simplu, deşi integritatea reprezintă un subiect complex;

· concret: termeni specifici şi exemple, fiind de evitat generalizările;

· structurat: construit în jurul unor valori fundamentale;

· consistent: foloseşte concepte coerente;

· să aibă legătură cu alte documente şi ghiduri;

· relevant: trece dincolo de aspectele evidente pentru a oferi îndrumare acolo unde este nevoie.

După o consultare largă şi runde succesive de re-elaborare, proiectul trebuie să fie adoptat prin vot în plen sau prin intermediul unei rezoluţii. Acest lucru ajută la creşterea gradului de conştientizare a noilor reguli sau instituţii, totodată demonstrându-se faptul că Parlamentul s-a angajat să susţină noile reglementări.

Mai mult, grupurile de lucru primesc ajutor în mod frecvent din partea sectorului ONG şi a reprezentanţilor OSCE. Spre exemplu, în Letonia, în anul 2004, Comisia care avea în lucru Codul de conduită a apelat la Centrul pentru Politici Publice - Providus pentru elaborarea unui Cod. Comisia a construit, pe baza proiectului ONG-ului precum şi a altor proiecte, propria variantă a Codului, care de altfel a şi fost adoptată de către Parlament. 
Bosnia- Herţegovina: Obţinerea unui consens în privinţa unui nou Cod de conduită cu ajutorul Misiunii OSCE

În anul 2006, Adunarea Parlamentară a Bosniei şi Herţegovinei a hotărât înfiinţarea unui grup de lucru în cadrul Comisiei Comune pentru drepturile omului, drepturile copilului, tineretului, imigrare, refugiaţi, azil şi etică cu scopul elaborării unui Cod de etică parlamentară. Grupul de lucru a fost asistat de către Misiunea OSCE în Bosnia Herţegovina (Programul de consolidare a puterii legislative), care, printre altele, a pregătit şi un „Pachet de Implementare”
 pentru membrii Parlamentului. Această sursă valoroasă de informaţii a fost diseminată tuturor parlamentarilor, informându-i cu privire la conţinutul şi beneficiile aduse de către Cod. 

Elaborarea Codului a fost un proces lent, iar implementarea sa a fost întârziată de organizarea alegerilor. Principalul obstacol în cadrul procesului de elaborare a fost obţinerea consensului în cadrul Comisiei Comune pentru Probleme Administrative (a deţinut un rol-cheie în implementarea Codului) cu privire la procedurile de depunere a plângerilor în conformitate cu legislaţia naţională, din moment ce Parlamentul nu este un organ judiciar. Odată rezolvate aceste probleme, implementarea a fost amânată de către procedura depunerii de amendamente şi în particular datorită regulilor procedurale care impun ambelor Camere ale Parlamentului să adopte aceeaşi variantă de text a Codului, lucru realizat de altfel în septembrie 2011.

Următorul pas s-a referit la elaborarea Legii de implementare a Codului, care a fost gata în a două parte a anului 2011, fiind aprobată de către membrii Comisiei Comune pentru Probleme Administrative. Legea de implementare a fost respinsă de către membrii Comisiei Comune pentru drepturile omului, drepturile copilului, tineretului, imigrare, refugiaţi, azil şi etică, aceştia solicitând revizuirea întregului text. Principala critică adusă textului se referă la implicarea comunităţii internaţionale în redactarea documentului şi implicit la „impunerea” codului din afară, existând totodată neconcordanţe între textul propus şi Legea Conflictelor de Interese. Comisia Comună pentru drepturile omului, drepturile copilului, tineretului, imigrare, refugiaţi, azil şi etică a hotărât înfiinţarea a unui nou grup de lucru care urma să revizuiască întreg documentul precum şi Legea de implementare. Acest exemplu demonstrează că adoptarea în plen a Codului poate fi uneori un proces oneros, cu dezbateri aprinse. Cu toate acestea, astfel de dezbateri pot fi extrem de benefice în privinţa creşterii gradului de conştientizare a necesităţii Codului, permiţând Parlamentului, mass-media şi publicului să înţeleagă cum diferitele elemente ale Codului pot afecta practica parlamentară. Adoptarea Codului de către plen poate fi, de asemenea, importantă, având rolul de a legitima Codul de conduită parlamentară.

Serbia: Programul de susţinere a activităţii parlamentare

Misiunea OSCE pentru susţinerea activităţii parlamentare în Serbia desfăşoară programe de dezvoltare profesională pentru staff-ul parlamentar, cu un accent deosebit asupra transparentizării activităţii parlamentare şi a unei mai mari deschideri a Parlamentului către cetăţeni, sectorul civil şi media. 

În anii 2011 şi 2012, Misiunea OSCE în Serbia a lucrat împreună cu Comisia Specială a Parlamentului Serbiei pentru elaborarea Codului de conduită parlamentară. O lucrare de cercetare a fost elaborată în sprijinul membrilor Parlamentului Serbiei, fiind urmată de realizarea unei conferinţe la Belgrad, în noiembrie 2011, având ca subiect Standardele de etică şi conduită ale parlamentarilor. Conferinţa a fost găzduită de către Misiunea OSCE în Serbia şi organizată de Parlament, ODIHR şi USAID. La conferinţă au participat experţi naţionali şi internaţionali, precum şi parlamentari interesaţi de subiect şi membrii staff-ului parlamentarilor. Conferinţa a oferit expertiză precum şi un bun cadru de dezbatere cu privire la importanţa Codului de conduită parlamentară.

Georgia: elaborarea, reformarea şi implentarea codurilor de conduită

Misiunea OSCE în Georgia împreună cu ODIHR a sprijinit Parlamentul Georgiei în cadrul eforturilor de reformare, mizându-se pe creşterea capacităţii Parlamentului de a funcţiona într-o maniera transparentă şi profesionistă. Misiunea OSCE a răspuns pozitiv solicitărilor Parlamentului Georgiei cu privire la sprijinirea procesului continuu de reformă, susţinând elaborarea unui Cod de conduită, implementat cu ajutorul ONG-ului, Transparency International Georgia. În aprilie 2012, la Tbilisi, a fost organizată de către Parlamentul Georgiei şi ODIHR o conferinţă cu subiectul „Coduri şi standarde de etică pentru parlamentari”. Conferinţa a facilitat parlamentarilor Georgiei şi staff-ului acestora, precum şi omologilor lor din ţările vecine, discutarea subiectelor care implică dezvoltarea, reforma şi implementarea eticii parlamentare.

Declaraţiile de avere şi declaraţiile de interese

Unul dintre obiectivele-cheie ale reglementărilor privind conduita profesională se referă la evitarea sau limitarea apariţiei conflictelor de interese. Conform Ghidului OECD privind managementul conflictului de interese pentru funcţiile publice, conflictul de interese este definit după cum urmează:

„Conflictul între îndatoririle publice şi interesele private ale unui funcţionar public, unde interesele private ale funcţionarul public influenţează în mod negativ îndatoririle şi responsabilităţile sale publice”.
 
Există două mari abordări. Prima se referă la interdicţia adresată membrilor Parlamentului de a ocupa şi alte funcţii, potrivit prevederilor constituţionale sau a celor privind incompatibilitatea sau conflictul de interese. Conform celeilalte abordări, membrii Parlamentului pot deţine şi alte interese, fiindu-le solicitată declararea acestor detalii în cadrul registrelor de interese şi/sau declararea intereselor atunci când se discută o tema conexă în Parlament. În această ultimă situaţie rămâne la discreţia parlamentarilor decizia de a declara un posibil conflict de interese, existând riscul nerespectării principiului (ex: Marea Britanie). 

Divulgarea intereselor este din ce în ce mai mult văzută ca o cerinţă minimă pentru parlamentari. Rezoluţia 1214 a Parlamentului Consiliului Europei din anul 2000 atestă existenţa unui consens internaţional în creştere privind necesitatea unui mecanism de divulgare a intereselor membrilor Parlamentelor ca şi cerinţă minimă pentru reglementarea conduitei parlamentare. Rezoluţia apreciază că: „Pentru succesul luptei împotriva corupţiei, Parlamentele - în calitate de autorităţi politice supreme - ar trebui, acolo unde este cazul, să introducă obligativitatea depunerii anuale a declaraţiilor de interese financiare ale parlamentarilor şi membrilor familiilor acestora”.
 

Totuşi, eficienţa sistemului de declarare a intereselor depinde în ultimă instanţă de abilitatea şi capacitatea publicului, media şi societăţii civile de a cerceta declaraţiile de interese şi de a aprecia unde au avut loc conflicte de interese. În practică, ţările combină în mod frecvent cele două abordări, interzicând deţinerea anumitor interese şi permiţând existenţa altora – atât timp cât detaliile sunt făcute publice. Un alt tip de abordare, folosită în Suedia, permite parlamentarilor să deţină şi alte interese, acestora fiindu-le solicitată excluderea sau recuzarea în dezbaterile sau de la voturile care ar putea genera un conflict de interese
. De asemenea, în Canada, unde există un „Cod al conflictelor de interese”, există câteva ordine permanente ale Camerei Comunelor care interzic membrilor să voteze în chestiunile în care aceştia au „interese pecuniare directe”.

Legile privind incompatibilitatea

Atitudinile vis-a-vis de compatibilitatea funcţiilor publice şi private variază în mod considerabil în regiunea OSCE, de la poziţia Canadei şi Marii Britanii care sunt preocupate de situaţia în care o persona deţine două funcţii publice, la cea a Statelor Unite care se concentrează asupra intereselor private ale parlamentarului. Funcţiile publice relevante sunt cele de ministru, primar sau alte funcţii publice din administraţia locală, manager-ul unei instituţii de stat. Funcţia publică cel mai des considerată incompatibilă cu cea de parlamentar este cea de natură judiciară, respectându-se principiul separaţiei puterilor între cei care elaborează legea şi cei care o pun în aplicare. 

Funcţiile publice pot fi considerate incompatibile cu deţinerea unei funcţii parlamentare pentru următoarele câteva motive:

· în anumite ţări, acolo unde parlamentarii pot fi numiţi miniştri, există o îngrijorare în legatură cu intenţia de a controla Executivul, fie că fac parte din acesta, fie că aspiră la un post în Guvern;
· în cazul deţinerii a două funcţii publice, dintre care una este o funcţie obţinută în urma alegerilor, se poate argumenta că preocupările pentru a fi reales în acea funcţie pot influenţa deciziile pe care le ia în exercitarea funcţiei numite;
· poate fi considerat nedrept ca o persoană să obţină două salarii din fonduri publice.

Revenind la chestiunea intereselor private, în multe state din Europa de Vest, membrilor Parlamentelor li s-a permis obţinerea veniturilor şi din alte activităţi remunerate sau afaceri, cu condiţia declarării acestora (mai ales când depăşesc un anumit prag). Spre exemplu, în Marea Britanie, membrilor Parlamentului li se permite să deţină funcţia de directori de companii şi să obţină venituri corespunzătoare funcţiilor deţinute, cu condiţia declarării acestora în cadrul Registrului de Interese atunci când sunt dezbătute chestiuni relevante. În Statele Unite, între timp, sunt folosite limite numerice sau procentuale. Un membru al Congres-ului poate câştiga în afara funcţiei publice maxim 15% din salariul unui funcţionar public cu vechime.

Spre deosebire, în ţările fost comuniste, membrilor Parlamentelor le este interzisă deţinerea sau conducerea unei afaceri în timpul mandatului, fiind exemplificat cazul Armeniei, unde parlamentarii nu pot fi antreprenori. În Polonia, parlamentarii sunt supuşi unor numeroase restricţii privind deţinerea funcţiilor în cadrul companiilor cu capital de stat, fiindu-le interzisă implicarea în cadrul activităţilor economice cu statul, în urma cărora ar rezulta câştiguri sau desfăşurarea unor contracte.

Aceste măsuri au fost concepute, printre altele, pentru a limita accesul oamenilor de afaceri influenţi la sursele de informaţii privilegiate, fie publice, fie administrative, precum şi pentru a preveni situaţia deţinerii unei funcţii publice parlamentare exclusiv pentru câştigarea imunităţii şi protejarea intereselor de afaceri.

Instrumente de declarare a intereselor

Există două tipuri de instrumente de declarare a intereselor. Primul este Registrul de interese, unde membrul Parlamentului îşi declară toate sursele de venit şi funcţiile deţinute pe perioada desfăşurării mandatului. Informaţia este centralizată şi adusă la zi în mod frecvent. Registrele de Interese au fost pentru prima oară introduse în Statele Unite şi Marea Britanie în anii ‘70 şi preluate de celelalte ţări în perioada imediat următoare. Formatul Registrelor a evoluat rapid de-a lungul anilor, cele online fiind  recomandate de către OECD.

Conţinutul Registrelor de Interese variază, în mod normal fiind înregistrate veniturile obţinute din angajări, dividende, consultanţă, directorat sau sponsorizări, cadouri/ ospitalitate sau interese non-pecuniare. În Olanda, există trei tipuri separate de registre, cu caracter public. Unul dintre Registre se referă la acele venituri obţinute din activităţile non-parlamentare şi alte surse de venit, altul conţine înregistrarea călătoriilor neachitate din fondurile Parlamentului şi ultimul priveşte înregistrarea cadourilor
. Este important de amintit că doar impresia unui conflict de interese poate fi considerată dăunătoare. Deşi ar putea fi imposibil de dovedit legătură dintre interesele unui individ şi deciziile pe care acesta le ia într-un fel sau altul, suspiciunea unui asemenea fapt îi poate eroda legitimitatea. Din această cauză Registrele trebuie să conţină o clauză conform căreia legiuitorii trebuie să declare oricare alte interese care le influenţa acţiunile, discursurile şi voturile
.

Regulile privind acceptarea cadourilor variază în mod considerabil în rândul ţărilor membre OSCE, dar se pot discerne trei tipuri de abordări:

· interzicerea cadourilor – unele state interzic membrilor Parlamentelor acceptarea cadourilor (ex: membrii Congres-ului Statelor Unite nu pot accepta cadouri în valoare mai mare de 50 dolari);

· declararea cadourilor – unele state îngăduie primirea de cadouri indiferent de valoare, dar solicită declararea acestora (ex: Republica Cehă);

· măsuri hibride: un al treilea grup de state permite primirea oricărui tip de cadouri, indiferent de valoarea acestora, solicitând declararea lor numai în cazul în care valoarea depăşeşte o anumită sumă, de exemplu 50 de Euro în Olanda.

Declaraţiile de avere sunt o inovaţie mai recentă. Membrilor Parlamentelor li se solicită completarea declaraţiilor cu privire la averea şi bunurile deţinute la începutul şi sfârşitul mandatului, precum şi pe parcursul acestuia ori de câte ori apar modificări. Această metodă face posibilă evaluarea acumulărilor (avere, bunuri) parlamentarilor din surse necunoscute. Declaraţiile de avere au devenit foarte frecvent utilizate, de cele mai multe ori fiind introduse pentru reducerea gradului de corupţie în sistemele birocratice, în mod special în privinţa aleşilor. De asemenea, membrilor Parlamentului li se poate solicita declararea datoriilor,  independenţa acestora putând fi compromisă de primirea unui împrumut pe criterii preferenţiale sau îndatorarea către alte părţi. 

Toate statele membre UE, care au aderat în perioada 2004-2007, au adoptat o anumită formă de registru sau declaraţii până în anul 2000. Multe alte state din Europa de Est, Asia Centrală şi Caucaz au urmat exemplul acestora. În unele sisteme, li se solicită chiar şi candidaţilor la funcţiile parlamentare să-şi declare veniturile, precum în Bosnia-Herţegovina. Această practică poate fi adoptată de către partidele politice ca o măsură de creştere a încrederii (cazul Marii Britanii înainte de alegerile din anul 2010).

Depunerea electronică a declaraţiilor poate îmbunătăţi în mod semnificativ respectarea regulilor, reducând costurile administrării sistemului şi crescând gradul de accesibilitate şi responsabilitate. În Argentina (stat nemembru OSCE), spre exemplu, respectarea prevederilor a crescut de la 67% la 99% în mai puţin de un an de zile de la introducerea sistemului electronic de declaraţii financiare. Totuşi, încă există state membre OSCE în care declaraţiile de interese pot fi depuse numai pe hârtie. Registrele şi declaraţiile trebuie aduse la zi în mod frecvent, fără ca acest fapt să pună o presiune suplimentară asupra parlamentarilor. OECD sugerează că informaţia declarată trebuie culeasă în mod rezonabil, pe cât de des este posibil. Practica colectării informaţiilor variază. În Ungaria, declaraţiile de interese financiare trebuie depuse în 30 de zile de la preluarea mandatului, precum şi la sfârşitul acestuia. În Republica Cehă, membrii Parlamentului trebuie să depună declaraţii în luna iunie a fiecărui an. În Spania, declaraţiile trebuie depuse oricând circumstanţele se schimbă, lăsându-se la latitudinea parlamentarilor această sarcina
.
Preocupări legate de caracterul confidenţial al informaţiilor

În multe state, punerea la dispoziţia publicului a Registrelor de Interese sau a declaraţiilor de avere constituie o normă, precum în cazul website-ului Parlamentului Poloniei, a Centrului parlamentar de informaţii pentru vizitatori din Marea Britanie sau a site-urilor altor Parlamente. În Statele Unite, nu există Registru online, dar oricine poate procura o copie a acestuia pe baza prezentării unui act de identitate, informaţia obţinută neputând fi folosită în scopuri comerciale sau pentru strângerea de fonduri pentru deservirea scopurilor politice etc.

Totuşi, unii comentatori au avertizat asupra cerinţelor de divulgare excesivă care pot aduce atingere drepturilor la viaţa privată. Candidaţii pot fi descurajaţi să mai participe la alegeri, fiindu-le afectată securitatea personală şi proprietatea. De aceea, în multe state, divulgarea informaţiilor are caracter parţial sau limitat. În Canada, interesele financiare sunt puse în mod confidenţial la dispoziţia Comisarului de etică. Comisarul întocmeşte apoi o prezentare a declaraţiilor din Registrul Public, care este pusă la dispoziţia tuturor cetăţenilor. În Franţa, membrii Parlamentului sunt exceptaţi de la depunerea publică a declaraţiilor privind bunurile, acestea fiind puse doar la dispoziţia Comisiei pentru transparenţă financiară în viaţa politică, un organism special semi-judiciar de monitorizare. OECD recomandă ca un minim de date declarate să fie puse la dispoziţia investigatorilor cu scopul detectării unor posibile abateri de la lege
.

Mai mult, cercetările au arătat o legătură strânsă între reducerea percepţiei corupţiei şi publicarea declaraţiilor, fiind facilitat controlul societăţii civile asupra informaţiei. Într-adevăr, în câteva state, ONG-urile au preluat responsabilitatea verificării declaraţiilor.

În Slovacia, deşi membrilor Parlamentului li se solicită depunerea prin lege a declaraţiilor de avere, acestea nu conţin informaţiile necesare efectuării unei investigaţii amănunţite. Totuşi, un ONG (Fair Play Alliance) utilizează o abordare combinată menită să crească gradul de conştientizare al publicului în ceea ce priveşte declaraţiile de avere ale aleşilor, folosind următoarele metode:

- combinarea informaţiilor apărute în cadrul declaraţiilor de avere cu alte informaţii publice pentru construirea unei baze de date cuprinzătoare;

- candidaţii sunt încurajaţi să depună varianta extinsă a declaraţiilor de avere prin intermediul aplicaţiilor online;

- analiza declaraţiilor de avere şi a modalităţii de cheltuire a banilor publici, cu o atenţie specială asupra descoperirii conflictelor de interese
.

În Austria, a fost înfiinţat recent un site (http://www.meineabgeordneten.at), care îşi propune să compare informaţiile apărute în declaraţiile de avere ale parlamentarilor cu celelalte informaţii publice privind interesele acestora. Rezultatul investigaţiilor a indicat faptul ca în jur de 10% dintre parlamentari uită sau omit să declare veniturile obţinute din alte surse. Totodată, o emisiune a unei televiziuni din Austria a atras atenţia asupra faptului că informaţiile cu privire la interesele parlamentarilor au fost greu de găsit pe site-ul oficial al Parlamentului. Parlamentul a răspuns prompt, plasând informaţiile relevante pe pagina de deschidere a site-ului oficial.

Indemnizaţiile, cheltuielile şi resursele parlamentare

Adesea, interesul mass-media în privinţa eticii parlamentare se concentrează  aspra presupusei utilizări abuzive a resurselor parlamentare sau a banilor publici de către parlamentari. Ne referim aici la salariile şi cheltuielile parlamentarilor, recrutarea staff-ului şi utilizarea resurselor parlamentare în scop personal sau politic. Una dintre marile controverse se referă la întrebarea dacă membrii Parlamentului ar trebui să-şi stabilească şi să-si mărească propriile salarii. Acest atribut este fără îndoială fundamental pentru independenţa parlamentarilor faţă de Executiv. Cu toate acestea, publicul poate privi acest subiect prin prisma unui conflict de interese inerent, de multe ori parlamentarii optând să nu-şi mărească propriile salarii de teama dispreţului public faţă de acest subiect. Acest lucru poate însemna că parlamentarii nu sunt retribuiţi corespunzător activităţii lor, fiind din ce în ce mai greu de atras persoane calificate în funcţia de legiuitori. 

În acest context parlamentarii cu salarii mici pot fi tentaţi să utilizeze indemnizaţiile şi celelalte drepturi băneşti doar ca pe un mijloc de mărire a propriilor venituri. Acesta pare să fie şi cazul parlamentarilor pe care îi preocupă semnarea listelor de prezenţă doar cu scopul pretinderii drepturilor salariale. În urma unei anchete a jurnalului Daily Telegraph, Parlamentul Marii Britanii a constatat în luna mai a anului 2009 folosirea abuzivă a sistemului de indemnizaţii şi cheltuieli de către parlamentari. S-a observat că mulţi parlamentari au ales să-şi „schimbe” ce-a de-a doua adresă cu scopul decontării cheltuielilor cu cazarea.

Pentru a se asigura că niciodată nu se va mai repeta un asemenea abuz, Parlamentul Marii Britanii a cedat responsabilitatea cheltuielilor cu deputaţii unui organism nou înfiinţat, Autoritatea pentru Standarde Parlamentare (IPSA
). Chiar şi aşa au apărut critici la adresa instituţiei nou înfiinţate privind ineficienţa sa. Acest fapt subliniază importanţa iniţierii unei consultări pe scară largă în vederea reformării standardelor parlamentare. 

În Ungaria, o propunere recentă se referă la înlocuirea sumelor alocate  transportului şi chiriei cu carduri care pot fi utilizate pentru cumpărarea combustibilului şi plata chiriei apartamentelor. Această soluţie vine în întâmpinarea membrii Parlamentului care solicită fie decontarea cheltuielilor cu transportul între locul de rezidenţă şi Budapesta, în ciuda faptului că primesc un abonament gratuit pe mijloacele de transport public, fie decontarea chiriei în Budapesta, deşi deţin apartamente în proprietate în capitala Ungariei. 

Angajarea unui membru al familiei pe postul de secretară sau documentarist/ cercetător ridică suspiciunea că parlamentarul foloseşte banii publici pentru mărirea veniturilor familiei. Deşi acest tip de angajări constituie o practică în unele Parlamente (unde membrii staff-ului nu sunt recrutaţi din rândul funcţionarilor publici), unele state au început să interzică angajarea membrilor familiei, prevenind nepotismul. În Austria, parlamentarului ii este interzisă angajarea rudelor apropiate în calitate de asistenţi personali, ale căror salarii sunt suportate din fonduri publice
. În Marea Britanie, membrii familiei pot fi angajaţi de parlamentari, cu condiţia declarării lor.

Uneori situaţii scandaloase apar atunci când membrii Parlamentului utilizează antetul instituţiei în interes personal, folosindu-se de statutul de parlamentar în influenţarea afacerilor private. Unele state au introdus în cadrul codurilor de conduită reguli stricte privind interzicerea invocării funcţiei publice deţinute în scopuri comerciale, industriale sau profesionale (Spania). Resursele administrative parlamentare (inclusiv staff-ul parlamentar) nu trebuie folosite în scopuri politico-partinice, precum campania electorală. Deşi o astfel de separare a activităţilor se dovedeşte greu de realizat în practică, Scoţia  reprezintă un caz de buna practică în acest sens. Codul de conduită scoţian interzice parlamentarilor „ plasarea membrilor staff-ului parlamentar într-un conflict de interese sau într-o situaţie care ar pune în discuţie imparţialitatea lor politică, dând naştere unor critici privind plata angajaţilor din fonduri publice în interesul partidelor politice”. 

Relaţiile cu lobby-iştii

În ultimii ani, lobby-ul a devenit un element important de luat în discuţie de către cei interesaţi de standardele etice parlamentare. Activitatea de lobby este definită în cadrul Recomandării OECD privind principiile pentru transparenţă şi integritate ca fiind „acea comunicare orală sau scrisă purtată cu un funcţionar public cu scopul influenţării legislaţiei, deciziilor politice sau administrative”. În realitate, interacţiunea indivizilor sau grupurilor de indivizi cu legiuitorii, cu scopul de a pleda pentru interese specifice şi de a influenţa deciziile politice, poate prezenta riscuri.

Deşi lobby-ul reprezintă o componentă a oricărui sistem democratic, lobby-iştii având rolul de a informa legislatorii cu privire la probleme de interes public, folosirea ilicită a influenţei în sistemul politic poate deveni periculoasă. Iată cel puţin trei motive serioase care pot fi luate în această discuţie:

- riscul stabilirii unei interacţiuni nepotrivite între lobby-işti şi politicieni care poate conduce la schimbul de favoruri şi mituire;

- rolul exercitat de către corporaţiile şi grupurile puternice de interese, care pot conduce la o distribuţie inegală a resurselor politice;

- scăderea continuă a încrederii electoratului, care percepe luarea deciziilor politice într-o manieră netransparentă şi incorectă, fără a putea influenţa în vreun fel agenda politică naţională.
Registrul de transparenţă: cazul Parlamentului European

În urma declanşării în Parlamentul European (mai 2011) a scandalului de corupţie „bani pentru legi”, forul legislativ a hotărât constituirea unui grup de lucru cu scopul elaborării unor noi reguli privind accesul şi comportamentul lobby-iştilor şi formulării unui nou Cod de conduită al membrilor Parlamentului European, fiind adusă din nou în discuţie chestiunea transparenţei şi a standardelor etice.

Sursa scandalului o reprezintă patru deputaţi, acuzaţi ca au acceptat sume de bani de la jurnalişti ai publicaţiei Sunday Times, care s-au pretins lobby-işti, în schimbul susţinerii legislaţiei privind reforma bancară. Prezentându-se ca reprezentaţi ai grupurilor de interese bancare, jurnaliştii au oferit mită membrilor Parlamentului în schimbul depunerii unor amendamente. Scandalul a adus mari prejudicii de imagine Parlamentului European, Preşedintele forumului european, Jerzy Buzek folosind acest moment pentru declanşarea procedurii de reformare a regulilor Parlamentului European. 

În iunie 2011 a fost semnat un acord interinstituţional între Parlamentul European şi Comisia Europeană privind elaborarea unui Registru de Transparenţă comun, care oferă cetăţenilor acces direct la informaţiile privind persoanele implicate în influenţarea procesului de luare a deciziilor la nivelul UE. Registrul de Transparenţă oferă un cod unic de conduită obligatoriu pentru toate organizaţiile şi persoanele care desfăşoară activităţi independente, care acceptă „să joace după regulile jocului”, cu respectarea deplină a principiilor etice
. Participanţii la Registrul de Transparenţă sunt obligaţi să furnizeze următoarele informaţii:

- datele personale, inclusiv pe cele ale persoanelor care au solicitat permisul de acces în cadrul clădirilor Parlamentului European;

- propunerile legislative care privesc activitatea lobby-iştilor;

- costul estimativ al activităţilor prestate de către lobby-işti sau un buget general, fiind incluse aici şi finanţările primite din partea instituţiilor Uniunii Europene.


Registrul de Transparenţă nu conţine informaţii privind interesele specifice ale lobby-iştilor. Înregistrarea are un caracter voluntar, fiind permis lobby-ul şi în afara Registrului. Deşi 5200 de persoane s-au înregistrat în cadrul Registrului de Transparenţă începând cu anul 2012, se consideră că un număr mult mai mare de lobby-işti desfăşoară activităţi în cadrul instituţiilor UE.


Pentru stabilirea unui echilibru între nevoia de a exercita presiuni asupra politicienilor în privinţa unor probleme de interes public şi asigurarea transparenţei şi responsabilităţii activităţii de lobby, ar trebui introduse mai multe reglementări ale acestei activităţi.


Examinând regulile existente în cadrul regiunii OSCE, observăm că sistemele de reglementare a activităţii de lobby includ următoarele aspecte:

- înregistrarea lobby-iştilor – reguli obligatorii sau voluntare privind înregistrarea în cadrul unui registru, cu un număr variabil de informaţii. Informarea celor înregistraţi cu privire la evoluţia zonelor de interes poate constitui un stimulent pentru înregistrare;

- declararea mijloacelor de persuasiune (influenţare) a agendei politice de către lobby-işti (contacte, probleme, interese);

- accesul public al listelor de înregistrare – registrele de lobby-işti pot fi făcute publice, aplicându-se restricţii corespunzătoare. Accesul online al acestor liste poate creşte transparenţa şi eficienţa sistemului;

- declararea veniturilor şi cheltuielilor lobby-iştilor;

- stabilirea unei perioade de timp după terminarea mandatului în care foştii legiuitori nu pot desfăşura activităţi de lobby.


Reglementarea lobby-ului diferă de la o ţară la alta, adesea conţinând prevederi deosebite. Cu toate acestea, riscul (din prisma eticii) asociat practicării lobby-ului a fost recunoscut la nivel internaţional prin intermediul Convenţiei Naţiunilor Unite împotriva corupţiei, care solicită statelor membre să incrimineze traficul de influenţă.  

Alte aspecte care pot necesita reglementare

Regulile de conduită parlamentară pot fi aplicate şi în alte situaţii; totuşi, reglementarea poate naşte controverse, aplicarea regulilor ţinând cont de un anumit context. 

Spre exemplu, unele sisteme includ orientări sau ghiduri în privinţa conduitei corespunzătoare în Parlament. Manualul privind etica şi conduita parlamentară elaborat de Organizaţia Globală a Parlamentarilor împotriva Corupţiei şi Fundaţia Westminster pentru Democraţie (GOPAC-WFD)
 consideră că astfel de reguli constituie piatra de temelie a oricărui regim etic şi, în mod special, în primii ani ai legislaturii, când este posibil: „să nu existe o acceptare generală sau înţelegere comună a modului de interpretare a regulilor de procedură. Acestea sunt intens contestate de către parlamentari, ajungându-se la dezbateri aprinse şi contestarea frecventă a autorităţii Preşedintelui Parlamentului”.
Există reguli privind folosirea timpilor alocaţi parlamentarilor, fiind evitate astfel situaţiile în care anumiţi membri domină dezbaterile sau se abat de la subiectul discuţiei (obstrucţionism), câteodată cu scopul mediatizării şedinţei de dezbatere. Peter Hack, un fost membru al Parlamentului Ungariei, îşi aminteşte că acest tip de comportament era des întâlnit la începutul anilor ‘90, situaţia fiind rezolvată prin intermediul reformării regulilor Parlamentului:

„Această problemă s-a ivit în primii patru ani, dar în 1994 am adoptat noi reguli care au rezolvat problema. Am introdus o scurtă ordine de zi a dezbaterii la începutul zilei. Parlamentarii puteau ridica probleme şi formula reacţii la anumite evenimente petrecute în acea zi, numai în limita timpilor alocaţi fiecăruia pentru dezbateri. În ultimii 10 ani, în fiecare zi de luni, după-amiază, programul deputaţilor începe cu dezbateri generale, câteodată reprezentanţii Guvernului sau membrii Parlamentului expunându-şi punctele de vedere. Însă există timpi stabiliţi pentru reacţii. De asemenea, preşedintele Parlamentului are dreptul de a retrage dreptul la cuvânt al parlamentarului care se abate de la subiectul discuţiei”.

Cu toate acestea, deşi schimbarea regulilor poate eficientiza funcţionarea Parlamentului şi asigura tuturor accesul la timpii parlamentari, aleşii ar trebui să fie încurajaţi să se responsabilizeze în acord cu regulile instituţionale. Thomas Mann şi Norman Ornstein au detaliat o situaţie apărută în Senatul Statelor Unite, unde regula celor 15 minute acordate fiecărui vot în parte a fost ignorată.  Preşedintele Senatului a permis amânarea votului timp de 2 ore şi 51 de minute până când republicanii au obţinut o majoritate, unul dintre senatori acuzându-şi liderul de partid că a încercat să-l mituiască şi să-l ameninţe în acest interval de timp pentru securizarea votului. Astfel de întâmplări pot aduce mari prejudicii reputaţiei parlamentarilor.

De asemenea, trebuie stabilite reguli privind prezenţa la lucrările Parlamentului. Regulamentul de organizare şi funcţionare al Parlamentului Canadei trasează membrilor Parlamentului obligaţia realizării unei evidenţe a participărilor la dezbateri la sfârşitul fiecărei luni, indemnizaţia membrilor cu mai mult de 21 de absenţe fiind diminuată.
 Reglementarea prezenţei poate ajuta la prevenirea situaţiei în care deputaţii prezenţi votează şi în numele celor absenţi, aşa numitul „ghost voting” („votul la două mâini”). Această practică apare cu predilecţie atunci când se votează electronic. Adesea, membrii aceluiaşi partid votează şi pentru cei absenţi sau membrii opoziţiei votează în numele legiuitorului absent, contrar părerilor acestuia. 

Recent, practica „votului la două mâini”  a apărut şi în rândul statelor membre OSCE, fiind surprinsă pe mai multe înregistrări video şi distribuită pe Internet. Deşi unii deputaţi au încercat să apere practicarea acestui tip de vot, motivând-o prin creşterea eficientizării activităţii parlamentare fără a aduce modificări rezultatului final al votului, se poate vorbi de un potenţial abuz. Unele state interzic în mod expres această practică în Regulamentele de organizare (ex. Bulgaria
 şi Georgia
), în cadrul Statutului Parlamentului Lituaniei apărând avertismentul împotriva „votului necinstit”
.  Statele trebuie să ia în considerare impunerea unor sancţiuni dure acelor membri ai Parlamentelor care „votează la două mâini” sau care îi roagă pe colegii lor să voteze în numele lor. 

Multe Coduri de conduită impun membrilor Parlamentelor tratarea cu respect a colegiilor lor, precum şi folosirea unui limbaj parlamentar potrivit, fiind interzisă utilizarea limbajului ofensator sau discriminatoriu. Stipularea unor astfel de reguli are rolul a încuraja pe de o parte stabilirea unui nivel înalt al dezbaterilor şi pe de alta parte de a asigura o atmosferă prielnică diverşilor reprezentaţi ai societăţii precum şi reprezentanţilor minorităţii. Practica arată că cei slab reprezentanţi sau grupurile minorităţilor sunt victimele discriminării sau jignirilor.

Parlamentele statelor membre OSCE au stabilit reguli privind utilizarea unui limbaj parlamentar adecvat. Codul de conduită leton solicită membrilor Parlamentului „să evite folosirea cuvintelor, gesturilor şi altor acţiuni cu potenţial insultător”, precum şi a „declaraţiilor ofensatoare sau nepotrivite care pot aduce prejudicii Parlamentului”.
  Codul încearcă să consacre un anumit tip de cultură politică, stipulând că un membru al Parlamentului „îşi argumentează deciziile pe baza faptelor şi a corectei lor interpretări, precum şi pe baza argumentării logice […]” Codul de conduită susţine toleranţa şi nediscriminarea: „Un membru al Parlamentului respectă principiile drepturilor omului şi nu se foloseşte, în justificarea argumentaţiei sale, de rasă, gen, culoarea pielii, naţionalitate, limbaj, credinţe religioase, originea socială sau starea sănătăţii”.
 Codul de conduită conţine prevederi privind sancţionarea gesturilor ofensatoare şi a apariţiei în public sub influenţa alcoolului
.

Camera Comunelor a Marii Britanii oferă o definiţie a ceea ce reprezintă limbaj neparlamentar: „Limbajul neparlamentar încalcă regulile politeţii în Camera Comunelor. Preşedinte trebuie să se asigure că legiuitorii nu se insultă, nu se jignesc şi nu se acuză de minciună, fiind sub influenţa alcoolului sau denaturându-şi reciproc declaraţiile. De-a lungul anilor, Preşedintele a sancţionat folosirea următoarelor expresii: escroc, laş, scârbă, golan, huligan, şobolan, porc şi trădător. Preşedintele îl va sfătui pe parlamentarul care a folosit un limbaj neparlamentar să-şi retragă cuvintele. Refuzul acestuia va fi sancţionat. Parlamentarii pot da dovadă de ingenuitate în ocolirea regulilor; de exemplu, Winston Churchill a folosit fraza “inexactitate terminologică” pentru “minciună”.
În Canada, Regulamentul stabileşte următoarele: “Folosirea limbajului ofensator, provocator sau ameninţător în Parlament este strict interzisă. Atacurile personale, insultele, limbajul sau cuvintele obscene nu sunt acceptate. Atunci când Preşedintele constată folosirea limbajului neparlamentar, ia în considerare tonul, maniera şi intenţia alocuţiunii; persoana căreia i se adresează comentariul; gravitatea provocării; şi cel mai important, dacă remarcile în cauza au produs dezordine în Cameră. Astfel, limbajul considerat neparlamentar într-o anumită zi, poate să fie acceptabil în altă zi. Dacă Preşedintele consideră că a fost folosit un limbaj ofensator de către un membru al Parlamentului, acestuia i se va solicita retragerea cuvintelor sau frazei. Membrul este obligat să se ridice atunci când îşi retrage fără echivoc cuvintele”.

Egalitatea de gen în viaţa politică şi în viaţa publică
O serie de angajamente ale OSCE se referă la nevoia de a promova egalitatea de gen în viaţa politică şi în viaţa publică. O Decizie a Consiliului Ministerial al OSCE care a avut loc în Atena 2009 invită statele participante: 

„Să asigure punerea în aplicare a măsurilor specifice pentru atingerea obiectivului egalităţii de gen în toate organismele legislative, juridice şi executive, inclusiv în cadrul serviciilor de securitate, precum în poliţie;
Să ia în considerare aplicarea măsurilor legislative care să faciliteze o participare mult mai echilibrată a femeilor şi bărbaţilor în viaţa politică şi publică şi mai ales în procesul de luare a deciziilor;
Să încurajeze toţi actorii politici în promovarea participării egale a femeilor şi bărbaţilor în partidele politice, pentru realizarea unei mai bune reprezentări de gen în funcţiile publice alese la toate nivelurile de luare a deciziilor; (…)
Dezvoltarea şi introducerea, acolo unde este necesar, a unor procese deschise şi participative care să îmbunătăţească participarea femeilor şi bărbaţilor în toate fazele dezvoltării legislaţiei, programelor şi politicilor […]”
De asemenea, Adunarea Parlamentară a Consiliului Europei solicită Parlamentelor „să încurajeze parlamentarii să folosească limbajul non-sexist şi stereotipurile sexiste în cursul activităţilor parlamentare”.

Convenţia Consiliului Europei privind prevenirea şi combaterea violenţei împotriva femeilor şi a violenţei casnice, la care au participat 23 de state (începând din octombrie 2012), inclusiv Germania, Italia, Franţa şi Ucraina, incriminează şi impune sancţiuni în cazul „comportamentului nedorit verbal, non-verbal sau de natura sexuală cu scopul lezării demnităţii unei persoane, mai ales atunci când se creează un mediu intimidant, ostil, degradant, umilitor sau jignitor”.
 O altă clauză a Convenţiei condamnă „violenţa psihologică”, definită ca şi „afectarea gravă a integrităţii psihologice a unei persoane prin constrângere sau ameninţări.” 
Cu toate acestea, în ciuda numeroaselor angajamente internaţionale, limbajul discriminatoriu continuă să fie folosit în Parlamentele statelor membre OSCE, parlamentarii fiind de prea puţine ori sancţionaţi pentru folosirea unui asemenea limbaj. Raportul Uniunii Interparlamentare (IPU) avertizează asupra cazurilor de hărţuire sexuală cu implicarea parlamentarilor, cazuri care rar sunt pedepsite, fiind invocată imunitatea parlamentară.

Alături de respectarea regulilor non-discriminatorii este important să folosim egalitatea de gen în cadrul Codurilor de conduită. Raportul IPU deplânge faptul că egalitatea de gen este rar menţionată în Codurile de conduită, deşi problemele de gen pot fi relevante pentru acest subiect. Spre exemplu, regulile privind prezenţa la lucrările Parlamentului trebuie să ţină cont de nevoile diferite ale persoanelor. Aşa cum reiese dintr-un material recent apărut la solicitarea ODIHR, Egalitatea de gen în funcţiile alese: Un plan de acţiune în şase paşi: „nu este suficient să atragem mai mulţi candidaţi femei în funcţiile publice alese dacă regulile şi procedurile organismelor democratice se fac în funcţie de gen, împiedicând femeile să funcţioneze eficient în calitate de reprezentanţi aleşi. Astfel, este important să încurajăm aplicarea regulilor şi procedurilor privind egalitatea de gen în cadrul organismelor alese atât prin intermediul integrării politicilor de gen în cadrul tuturor comisiilor parlamentare, dezbaterilor, planurilor de acţiune, rapoartelor şi legislaţiei precum şi prin revizuirea condiţiilor de muncă şi culturilor operaţionale pentru asigurarea egalităţii de şanse între femei şi bărbaţi”. 

Ar fi de dorit să fie incluse reguli sau ghiduri privind ţinuta vestimentară (spre exemplu: ce tip de haine ar trebui să poarte un membru al Parlamentului în cadrul instituţiei sau atunci când coordonează activitatea parlamentară). Acest tip de abordare poate fi considerată de unii un atentat la libertatea membrilor Parlamentului, neavând relevanţă pentru îndeplinirea eficientă a sarcinilor de către parlamentari. Pe de altă parte, unii consideră că ar trebui menţinut un nivel minim de decenţă în cadrul instituţiei. Aceste probleme pot căpăta, însă, şi o conotaţie politică atunci când parlamentarii partidelor extremiste sau naţionaliste participă la lucrările Parlamentului purtând uniforme sau simboluri cu semnificaţie ideologică, care pot ofensa alţi parlamentari sau membrii publicului. 
Codurile de conduită pot reglementa rolul parlamentarilor în calitatea lor de reprezentanţi ai circumscripţiilor. Codul de conduită scoţian reglementează modalitatea de relaţionare a parlamentarului cu cetăţenii circumscripţiei reprezentate şi, în mod particular, modalitatea soluţionării de către legiuitor a unei petiţii depusă de aceştia. Aceste reguli au rolul a îmbunătăţi responsabilizarea aleşilor, prin crearea unui termen de referinţă în raport cu care poate fi evaluată conduita parlamentarilor. Codul de conduită maltez previne apariţia conflictului de interese în cazul în care membrul Parlamentului deţine şi funcţia de ministru, după cum urmează:
„Deşi este greu să distingem activitatea unui ministru de cea a unui membru al Parlamentului, care reprezintă un anumit district şi pe electorii acestuia, este de datoria ministrului să se asigure că fondurile şi facilităţile Guvernului nu sunt folosite de către acesta într-o manieră iresponsabilă, atât timp cât îşi desfăşoară îndatoririle în calitate de membru al Parlamentului. Atunci când un ministru trebuie să ia decizii care vor avea impact şi asupra membrilor circumscripţiei sale, acesta trebuie să ia toate măsurile necesare pentru evitarea unui posibil conflict de interese.”
Codurile de conduită pot reglementa de asemenea tratamentul staff-ului parlamentar. Un bun exemplu îl constituie Codul scoţian conform căruia „staff-ul parlamentar va trata membrii Parlamentului cu politeţe şi respect. Parlamentarii trebuie să manifeste aceeaşi consideraţie faţă de angajaţii instituţiei. Plângerile angajaţilor sau hărţuirea acestora, inclusiv acuzaţiile de hărţuire sexuală sau orice alt comportament neadecvat din partea vreunui membru al Parlamentului, vor fi luate în serios şi vor fi investigate”.

Continuarea carierei după încheierea funcţiei publice poate avea un caracter controversat. Încă din timpul exercitării mandatului parlamentarii pot abuza de funcţia publică deţinută pentru favorizarea unei companii private în schimbul garantării unui viitor loc de muncă, iar odată ajunşi în sectorul privat pot încerca influenţarea foştilor lor colegi în beneficiul noului angajator. Trecerea cu rapiditate de la funcţiile parlamentare sau guvernamentale în sectorul afacerilor poate determina apariţia conflictului de interese, abuzului de funcţie, traficului de influenţă, speculei etc.
Unele sectoare ale industriei sunt mai vulnerabile. De obicei, foştii miniştrii, funcţionarii publici şi parlamentarii sunt angajaţi în companiile care desfăşoară activităţi în industrie, energie, transport şi sănătate. Guvernul reprezintă principalul cumpărător de servicii ale acestor zone de activitate. Apariţia conflictului de interese poate cauza impunerea unor restricţii aspre în cazul persoanelor responsabile în aceste sectoare economice pentru protejarea intereselor publice.
În Norvegia politicienilor le este solicitată o pauză de şase luni între terminarea mandatului şi preluarea unei funcţii în sectorul privat. În Serbia, Legea privind Agenţia anticorupţie interzice angajarea foştilor oficiali, pentru o perioadă de doi ani după terminarea mandatului, în cadrul organizaţiilor care au avut legătură cu serviciul deţinut anterior de aceştia (parlamentarii nu fac obiectul acestei legi). Reglementarea perioadei imediat următoare deţinerii unei funcţii publice are rolul de a preveni situaţia traficului de influenţă şi informaţii şi este, de obicei, destinată oficialilor publici din zona Executivului. În general, parlamentarii au un acces limitat la informaţii confidenţiale în raport cu membrii Guvernului, fără a putea influenţa politicile de stat. Situaţiile de risc rezidă acolo unde membrii Parlamentului deţin şi funcţia de Miniştrii sau Preşedinţi ai Comisiilor parlamentare, având acces la informaţii cu caracter privilegiat. Stabilirea unor restricţii dure la angajare în sectorul privat pentru foştii oficiali publici poate determina o lipsă a personalului calificat în sectorul public. Multe state preferă introducerea în cadrul Codurilor de conduită a unor recomandări privind perioada imediat următoare încheierii funcţiei publice.
III. MONITORIZARE ŞI SANCŢIONARE
Într-o democraţie parlamentară transparentă, majoritatea parlamentarilor sunt conştienţi de standardele etice pe care ar trebui să le respecte. Cu toate acestea, în orice sistem vor exista, mai mult sau mai puţin frecvent, încălcări ale regulilor ori conduite prin care se încalcă principiile etice. Prin urmare, instituţiile/structurile şi procedurile sunt necesare pentru a monitoriza şi a asigura respectarea standardelor conduitei parlamentare.

Există trei elemente esenţiale ale acestui proces: 1) o sesizare cu privire la conduita unuia sau mai multor parlamentari; 2) o anchetă, necesară pentru a stabili situaţia de facto, respectiv dacă regulile de conduită au fost încălcate sau nu; 3) în cazul în care se constată că au avut loc abateri, impunerea de sancţiuni corespunzătoare. Aceste funcţii, însă, pot fi îndeplinte de entităţi diferite. Acest lucru va depinde, pe de o parte de opţiunea pentru reglementarea externă în locul auto-reglementării, pe de altă parte, de scopul de a realiza o combinaţie a celor două sisteme. În cadrul acestor categorii există numeroase organisme care pot asigura punerea în aplicare a reglementărilor etice.

Sesizarea

Dreptul de a depune o plângere în urma căreia să fie iniţiată o investigaţie sau anchetă poate aparţine fie publicului larg, fie numai parlamentarilor, fie ambele variante. Următoarele exemple demonstrează abordări variate.

În Regatul Unit, Comisarul pentru Etică Parlamentară poate să iniţieze o investigaţie într-o anumită problemă numai după ce primeşte sesizarea formală, oficială (şi nu poate acţiona dacă sesizarea este anonimă), deşi Comisia de Etică în Viaţa Publică l-a învestit pe Comisar cu autoritatea de a începe o investigaţie ex officio (de exemplu, din proprie iniţiativă).

În Congresul SUA, poate fi iniţiată o anchetă numai la sesizarea unui membru al Congresului împotriva altuia sau cu consimţământul a doi dintre cei mai vârstnici membri ai Comisiei de Etică. Orice cetăţean poate depune, de asemenea, o plângere la Comisia de Etică, însă, în practică, acestea ajung pe cale membrilor Congresului.

În Polonia, orice structură parlamentară sau altă entitate poate înainta o plângere Comisiei pentru Etica Deputaţilor. Această comisie se poate sesiza şi din oficiu. Comisia va decide dacă va declanşa o anchetă în speţa cu care a fost sesizată şi are obligaţia de a-l informa pe reclamant cu privire la această decizie.

În Germania, Preşedintele Bundestag-ului are autoritatea de a iniţia investigaţii în cazurile de posibile încălcări ale prevederilor Codului de Conduită.

Iniţierea anchetei în urma plângerii

Din momentul înregistrării plângerii, de obicei este necesară investigarea plângerii pentru stabilirea faptelor. La înfiinţarea structurilor/instituţiilor care vor îndeplini aceste funcţii, trebuie să se ia în considerare dacă acestea vor funcţiona în cadrul parlamentului (ca în sistemul de auto-reglementare) sau vor fi externe. Totodată, dacă este vorba de instituţii externe parlamentului, trebuie avută în vedere relaţia acestora cu Parlamentul (sunt numite de Parlament, răspund în faţa acestuia ori sunt total independente).

În sistemul de auto-reglementare, parlamentele deţin controlul privind modalităţile de aplicare a sancţiunilor, prin preşedinte sau comisia de etică. Din punct de vedere istoric, sistemul de auto-reglementare a conduitei a fost preferat în mai multe sisteme democratice, deoarece presupunea preocupări similare cu chestiunile legate de imunitatea parlamentară. Se considera că, în acest mod, Parlamentul va putea fi cu adevărat liber să examineze şi să critice activitatea altor instituţii ale statului.

Multe dintre statele chestionate în acest raport au înfiinţat comisii permanente care să investigheze şi să decidă în cazurile legate de etica parlamentară (Grecia, Estonia, Macedonia, Slovacia şi Slovenia). Recent, în ianuarie 2012, Duma de Stat din Rusia a adoptat o rezoluţie de înfiinţare a Comisiei de etică pentru deputaţi.
 Altă soluţie des întâlnită este însărcinarea Preşedintelui Camerei cu soluţionarea unor probleme minore – conduita în parlament, folosirea unui limbaj neadecvat, nerespectarea regulamentului intern – şi a unei comisii specifice, în cazul unor fapte mai grave. De exemplu, Preşedintele Bundestag-ului german este însărcinat cu investigarea cazurilor de nedepunere a declaraţiilor de avere şi interese, prezentând speţa în plen ca acesta să decidă pentru acţiuni ulterioare. 

Auto-reglementarea este de dorit în acele sisteme în care Executivul are tendinţa de a domina Parlamentul. Totuşi, aceasta nu poate funcţiona dacă nu există încredere publică în mecanismul de auto-reglementare, în ciuda inerentelor conflicte de interese. Acele structuri din cadrul Parlamentului, responsabile cu cu reglementarea conduitei, trebuie să aibă şi voinţa de a observa, în mod imparţial, conduita colegilor lor sau a staff-ului acestora.
 OECD recomandă ca auto-reglementarea să fie însoţită de o „reală transparenţă” şi de o „experienţă îndelungată de practică democratică în alegeri libere şi corecte”.
 Acestea implică în mod categoric o auto-reglementare pură, efectivă şi de încredere în contextul unei tradiţii democratice stabile, consolidate, cu declaraţii de avere transparente, cu un sistem electoral corect şi, pe bază de argumente, cu o mass-media liberă care joacă un rol important în scoaterea la iveală a încălcării normelor de conduită. Cu toate acestea, recent, în anumite ţări, serioase scandaluri au condus la renunţarea la auto-reglementare.

Adunarea Parlamentară a OSCE, de asemenea, pare a-şi fi mutat preferinţa către organisme de reglementare externe. În anul 2006, Adunarea a recomandat ca statele să participe la înfiinţarea unui „Birou de standarde publice căruia să îi fie înaintate sesizări privind încălcarea standardelor de către parlamentari şi staff-ul acestora”. Aceste instituţii pot fi specializate în conduita parlamentară, aşa cum există în SUA Biroul de Etică al Congresului, ori pot fi agenţii generale anti-corupţie cu rolul de monitoriza conduita în orice funcţie publică. OECD a susţinut, de asemenea, că, în problema specifică de aplicare a normelor referitoare la declaraţiile de avere, organismele specializate centralizate sunt mai potrivite pentru democraţiile emergente, deoarece ele facilitează o mai mare sistematizare şi profesionalizare.

Instituţiile externe de reglementare par a avea mai multă legitimitate decât organismele auto-regulatoare, însă există dileme cu privire la autoritatea în faţa căreia răspund aceste instituţii externe. Dacă o asemenea instituţie este subordonată Executivului sau chiar are anumite competenţe judiciare, acest lucru încalcă principiul separaţiei puterilor în stat şi interferează cu suveranitatea Parlamentului. Investirea unei instituţii externe cu asemenea competenţe ar putea avea ca rezultat şi descurajarea parlamentarilor în asumarea răspunderii faţă de propria lor conduită. Manualul WFD-GOPAC argumenta că, într-un sistem cu reglementare pur externă, „există, în rândul parlamentarilor, un uşor sentiment de proprietate asupra regulilor şi principiilor de conduită”.

O modalitate de a deţine anumite beneficii ale auto-reglementării, simultan cu reglementarea externă, în scopul sporirii încrederii publice, este alegerea unui sistem hibrid, în care anumite elemente ale procesului sunt coordonate de organisme parlamentare – Preşedintele, o comisie permanentă sau o comisie ad-hoc – iar alte elemente de o instituţie externă. De exemplu, în Marea Britanie există o comisie permanentă internă, Comisia pentru Standarde şi Privilegii, dar şi un comisar extern, Comisarul pentru Standarde. Iniţial, plângerea se înaintează Comisarului, care conduce investigaţia şi raportează rezultatul acesteia comisiei parlamentare speciale. Separarea atribuţiilor de investigaţie şi a celor de decizie respectă dreptul persoanei la o judecată corectă. 

Cu toate acestea, deşi ancheta se desfăşoară pe plan extern, Parlamentul Regatului Unit păstrează controlul asupra procesului în mai multe moduri. În primul rând, Parlamentul numeşte Comisarul. Acesta datorează, astfel poziţia sa, Camerei Comunelor, care i-ar putea influenţa, fără îndoială, deciziile. În al doilea rând, Comisarul rapoartează constatările sale Comisiei, şi numai această comisie va raporta mai departe Camerei şi va recomanda sancţiuni. În al treilea rând, comisia poate face abstracţie de raportul Comisarului sau poate, pur şi simplu, să deruleze propria investigaţie. În acest mod, prerogativa este încă ferm deţinută de Parlament.

Mandatul Comisarului francez pentru standarde şi etică

Adunarea Naţională a Franţei a numit recent primul său „deontolog” independent, respectiv Comisarul pentru Standarde Etice, însărcinat cu asigurarea respectării principiilor prevăzute în Codul Deontologic al membrilor Adunării Naţionale. Comisarul este numit de Biroul Adunării Naţionale, în calitatea sa de organism executiv de conducere a Camerei, compus din Preşedintele Adunării, 6 vicepreşedinţi, 3 chestori şi 12 secretari; deciziile acestuia se iau cu 3/5 voturi, plus sprijinul a cel puţin unuia dintre partidele de opoziţie.

Comisarul are ca atribuţii: colectarea şi arhivarea declaraţiilor de interese ale membrilor Parlamentului; consilierea, în mod confidenţial, a parlamentarilor, cu privire la principiile de etică prevăzute în Cod; întocmirea unui raport anual în care sunt prevăzute recomandări privind mai buna aplicare şi respectare a Codului. Comisarul poate fi însărcinat, ocazional, cu întocmirea unor studii generale pe teme de etică. De asemenea, acesta este obligat la confidenţialitate, sub sancţiunea urmăririi penale, în conformitate cu prevederile Codului penal.

Statele Unite ale Americii, de asemenea, au schimbat, în anii recenţi, opţiunea pentru auto-reglementare. Supravegherea respectării Codului de conduită revine Legislativului, prin Comisia de Etică, compusă din 10 membri. Aceştia monitorizează şi pot recomanda sancţiuni, deşi decizia finală aparţine Congresului în şedinţă plenară. Cu toate acestea, în 2008, a fost înfiinţată o agenţie independentă şi neutră: Biroul de etică a membrilor Congresului (Office of Congressional Ethics-OCE). Acesta este condus de un consiliu format din 8 membri, toţi cetăţeni privaţi, iar membrii Congresului nu pot face parte din acest consiliu de conducere. OCE are misiunea de a ancheta cazurile de încălcare a prevederilor Codului, iar în cazurile serioase, pe baza unor motive temeinice, pot sesiza comisiile permanente ale Camerei.
 

În scopul de a-şi câştiga şi menţine legitimitatea, compoziţia comisiei de etică trebuie să fie reprezentativă pentru parlament, în termenii echilibrului politic, etnic şi de gen, iar membrii săi trebuie să fie numiţi într-o manieră transparentă şi corectă. O nouă iniţiativă în Marea Britanie aduce cu sine numirea membrilor din rândul publicului, „membri laici”, în cadrul Comisiei pentru Standarde şi Privilegii. Acest lucru ar putea ridica preocupări, precum aceea că auto-reglementarea presupune conflicte de interese inerente şi că Parlamentul pierde uneori legătura cu cetăţenii şi cu aşteptările acestora. Cu toate acestea, se ridică, totodată, problema modului în care sunt numiţi aceşti membri din public, ce aptitudini sunt necesare pentru aceste poziţii şi care ar trebui să fie gradul de intervenţie al acestora, în special în ceea ce priveşte confidenţialitatea şi imunitatea.

Conducerea unei asemenea comisii trebuie să impună întregului Parlament principiul confidenţialităţii. Deseori, aceste comisii sunt conduse de un membru al opoziţiei, lucru care conduce la controverse într-o societate cu o cultură politică puternic contradictorie sau cu o elită politică divizată. În Sejm-ul polonez, imparţialitatea este asigurată prin rotaţia membrilor, respectiv schimbarea preşedintelui şi a vicepreşedintelui Comisiei de etică la fiecare 3 luni, cu alţi membri componenţi ai comisiei.

Protecţia în timpul unei anchete

Prelucrarea sesizărilor este un proces pe parcursul căruia apar probleme extrem de sensibile; entităţile şi persoanele responsabile de acest proces ar trebui să aibă în vedere prejudiciul potenţial care poate fi adus reputaţiei sau carierelor celor implicaţi. Acuzaţiile înseşi privind abaterile de la conduită ar putea pune capăt carierei unui adversar, chiar dacă nu se dovedeşte, în cele din urmă, niciun fundament al plângerii. Este, prin urmare, important să se respecte drepturile acuzatului. Un parlamentar trebuie să fie informat, într-o anumită perioadă de timp, dacă este depusă împotriva lui o plângere şi, totodată, trebuie să i se acorde timp pentru a răspunde înainte de iniţierea unei anchete preliminare. Parlamentarii trebuie să aibă dreptul de a solicita consultanță juridică, de a-şi construi apărarea şi de a se angaja într-un drept de apel, iar o analiză atentă ar trebui să se acorde modului în care se vor realiza acestea. De exemplu, în Germania, o persoană poate furniza argumente în apărarea sa numai în scris, pentru a înlătura riscul dezvăluirii speţei în mass-media. 

Regulile privind depunerea sesizărilor trebuie să ţină seama, de asemenea, de drepturile parlamentarilor. Dacă plângerile sunt făcute imediat, înainte de demararea unei anchete care să stabilească dacă plângerea se susţine sau nu, există riscul ca sesizarea să fie folosită ca un instrument politic, care ar putea denigra un deputat sau i-ar putea afecta cariera, chiar dacă în final nu sunt găsite dovezi. O soluţie ar fi publicarea raportului după ce a fost luată o decizie. O altă variantă o constituie publicarea în detaliu a plângerii numai în cazul în care rezultatul anchetei constată dovezi, numai atunci când rezultatul acestei anchete nu mai poate fi contestat, dar şi în cazul în care este vorba de abateri uşoare de la conduită. Un expert în standarde parlamentare din Marea Britanie a reamintit că, atunci când Camera Comunelor a introdus pentru prima dată procedura înaintării de sesizări Comisarului pentru standarde, sistemul a fost iniţial asaltat de sesizări reciproce din partea parlamentarilor din partide adverse, care au încercat să se denigreze unii pe ceilalţi. Ca rezultat, s-a stabilit prezentarea unui raport al anchetei de către Comisar, dacă există dovezi temeinice de încălcare a regulilor de conduită.

Există riscul, de asemenea, ca persoana reclamată să se răzbune pe reclamant. Din acest punct de vedere, ar apărea necesitatea ca reclamanţii să fie protejaţi, garantându-li-se anonimatul. În schimb, procesul ar putea deveni vulnerabil la denigrări şi acuzaţii politice, prin reducerea costurilor pe care le ridică plângerile nejustificate. La elaborarea normelor de conduită parlamentară ar trebui să se aibă în vedere şi faptul că deciziile cu privire la abaterile sesizate pot provoca reacţii contradictorii din partea grupurilor politice parlamentare, care ar putea conduce speţa până în faţa instanţelor de drept comun sau chiar în faţa Curţii Europene a Drepturilor Omului. 

În situaţiile în care se constată încălcări evidente ale conduitei, publicitatea cazului este adesea privită atât ca o componentă importantă a răspunderii, cât şi ca o sancţiune. Publicitatea speţei permite alegătorilor să judece faptele şi să-şi construiască opţiunea pentru viitoarele alegeri, iar teama de a pierde mandatul poate acţiona ca un puternic factor descurajator pentru parlamentari. Procedurile transparente vor ajuta, de asemenea, la clădirea încrederii în sistemul reglementării standardelor etice parlamentare.

Protecţia drepturilor parlamentarilor împotriva cărora s-a depus plângere

Exemplul Poloniei

Comisia de etică a Sejm-ului polonez are următoarele obligaţii: să aducă de îndată la cunoştinţa membrilor comisiei şi a parlamentarilor afectaţi orice plângere; să informeze cine a făcut plângerea, indiferent dacă sesizării i se va da curs sau nu; să informeze parlamentarul care este subiectul reclamaţiei la momentul şi în locul în care va hotărî comisia; să informeze despre obiectul plângerii, dacă aceasta este respinsă. Mai mult, deputatul reclamat are dreptul de a-şi exprima verbal opinia sa în faţa comisiei, în legătură cu chestiunea sesizată. În cazul în care există îndoieli cu privire la declaraţia sa de avere, deputatului i se va solicita să prezinte explicaţii, în scris sau oral, în termen de 30 zile.

Exemplul Marii Britanii
În Marea Britanie, Comisia comună pentru privilegii parlamentare a elaborat norme orientative privind soluţionarea cauzelor în care s-au făcut acuzaţiii foarte grave:

„La rezolvarea în special a cazurilor grave, considerăm esenţial pentru comisiile de etică ale ambelor Camere să urmeze proceduri care să ofere garanţii cel puţin la fel de riguroase ca cele oferite de instanţele de judecată şi de organismele profesionale disciplinare. La acest nivel, ca cerinţe minime de echitate, se solicită parlamentarului acuzat: o declaraţie promptă şi clară despre acuzaţiile aduse; oportunitatea adecvată de a beneficia de consiliere şi asistenţă juridică pe parcursul procedurii; oportunitatea de a fi audiat; oportunitatea de a aduce martori relevanţi în timp util; oportunitatea de a examina alţi martori; oportunitatea de a participa la şedinţele în care sunt prezentate probe şi a primi copii ale actelor doveditoare. În determinarea vinovăţiei sau nevinovăţiei, criteriul aplicabil oricărei etape trebuie să fie cel puţin acela că fapta este dovedită pe baza cântăririi probabilităţilor.”

Regulile privind declaraţiile de avere şi interese

Numeroşi analişti au argumentat că Registrul declaraţiilor de avere şi interese poate avea un rol efectiv în reducerea conflictelor de interese numai în prezenţa unor mecanisme puternice care să instituie obligaţia depunerii acestor declaraţii şi care să verifice corectitudinea informaţiilor. Deşi în multe ţări se prevede prin lege obligaţia depunerii declaraţiilor de avere şi interese, în practică instituţiile responsabile cu primirea şi verificarea declaraţiilor oficialilor uneori nu au capacitatea de a le verifica.

Există păreri potrivit cărora declaraţiile de avere nu pot fi verificate decât de entităţi care au capacitatea legală şi instituţională de a face acest lucru şi de a desfăşura anchete. În Grecia şi România, de exemplu, informaţiile furnizate în declaraţiile de avere sunt confruntate cu cele din fişa fiscală. În România, declaraţiile de avere, care sunt obligatorii pentru un foarte larg grup de oficiali politici, inclusiv parlamentari şi aleşi locali, pot fi verificate prin confruntare cu cărţile funciare, registrul auto, registrul imobiliar şi alte registre de proprietate autorizate.

Sancţiunile pentru abateri

Sancţiunile reprezintă o parte integrantă semnificativă a reglementării şi a legitimităţii, în ansamblu, a sistemului parlamentar, iar pentru diferite contexte constituţionale sancţiunile sunt, corespunzător, diferite. De exemplu, în cadrul Parlamentului European nu este posibilă o sancţionare strictă, deoarece acţiunea trebuie pusă în mişcare în parlamentul naţional al parlamentarului respectiv, în baza prevederilor legislaţiei naţionale. De aceea, potrivit afirmaţiei unui parlamentar european, „sancţiunea electoratului este cea mai mare sancţiune posibilă”.

În cele mai multe state participante la raport, sistemele de disciplină parlamentară includ o gamă largă de sancţiuni, de la simpla „dezaprobare publică”, de  la amendă şi suspendare temporară a mandatului (cu pierderea veniturilor), până la ultima sancţiune politică, aceea de pierdere a mandatului. Desigur, în cazul încălcării legii, există răspunderea civilă sau penală. Multe dintre sancţiunile uşoare pot fi considerate „reputaţionale”, fiind acelea care afectează reputaţia şi imaginea publică personale sau de partid. În mod tradiţional, aceste sancţiuni au îmbrăcat forma avertismentului, notificării publice sau mustrării.

Severitatea sancţiunilor diferă după gradul de severitate şi numărul abaterilor săvârşite. În anumite cazuri, urmărirea penală se poate desfăşura în paralel cu procedurile disciplinare sau se poate pune în mişcare dacă procedurile disciplinare descoperă dovezi ale săvârşirii unei infracţiuni.

În Franţa, cea mai uşoară sancţiune este mustrarea, urmată de alte sancţiuni mare aspre, inclusiv reducerea corespunzătoare a salariului şi suspendarea temporară pentru acei membri care se află la a doua abatere sau au insultat alţi demnitari, precum Prim-ministrul sau membri ai Guvernului. Este permis parlamentarului căruia i se aplică măsura disciplinară să se apere personal.

În Polonia, atunci când Comisia de Etică a Sejm-ului constată încălcarea Codului de etică, poate impune ca măsuri disciplinare avertismentul sau mustrarea. Deputatul în cauză este informat în scris. Dacă acesta nu înregistrează imediat o contestaţie sau aceasta i se refuză, decizia Comisiei se publică în gazeta oficială.

În Bundestag-ul german, unui membru care încalcă regulile procedurale în timpul dezbaterilor i se poate ridica dreptul de a vorbi, poate fi nominalizat de Preşedinte sau i se poate retrage dreptul la speech pentru o anumită şedinţă. Pentru abateri mai grave, un parlamentar poate fi exclus temporar de la şedinţe sau amendat cu până la 2.000 euro. Similar, există sancţiuni pentru încălcarea regulilor privind declaraţiile de interese: de la un simplu avertisment până la amendă în valoare de până la 6 remuneraţii lunare.

Pentru încălcarea prevederilor referitoare la declaraţiile de avere, în carul statelor OSCE există o varietate de sancţiuni. În Italia, nedepunderea declaraţiei de interese poate declanşa urmărirea penală, în timp ce în Georgia depunerea unei declaraţii de avere incomplete reprezintă infracţiune. Cu toate acestea, în Marea Britanie, membrii care omit să depună declaraţiile de interese sunt obligaţi, de obicei, să-şi ceară scuze în faţa Camerei Comunelor. În Suedia, aceşti parlamentari sunt nominalizaţi în şedinţă plenară.

Bucurându-se de un statut special de membru al Parlamentului şi de protecţie constituţională, impunerea unor sancţiuni severe reprezintă o chestiune sensibilă. De exemplu, suspendarea temporară din Cameră, măsură relativ comună (Bulgaria, Canada, Danemarca, Grecia, Finlanda, Irlanda, Italia), interferează cu atributul parlamentarului de a reprezenta electoratul în general şi circumscripţia sa electorală, în special. Există riscul ca suspendarea să fie considerată drept abuz, în scopul de a denatura majoritatea naturală. Astfel, în unele ţări, cum ar fi Austria, membrii suspendaţi păstrează dreptul de vot. Mai mult decât atât, cercetările sugerează că sancțiunile mai severe nu inspiră mai mult încrederea publică; în conformitate cu Willa Bruce
, însăşi existența unui cod de conduită este mai eficientă în construirea încrederii publice.

Există o prevedere împotriva măsurii suspendării mandatului parlamentarilor, cu excepţia acelora care au săvârşit o abatere gravă (Documentul OSCE privind Dimeniunea Umană, Copenhaga, 1990), care recomandă: Candidaţii care obţin numărul necesar de voturi (...) îşi pot exercita mandatul în continuare până la final sau până la un final prevăzut de lege, în conformitate cu democraţia parlamentară şi cu procedurile constituţionale.

În Marea Britanie, în prezent, au loc dezbateri asupra unui proiect pentru introducerea sistemului de „rechemare” a unui parlamentar, potrivit căruia electoratul din circumscripţia respectivă poate vota pentru revocarea mandatului. Acest sistem se aplică în SUA, Canada şi alte câteva adunări regionale şi locale din lume.
 Totuşi, cerecetările efectuate sugerează că asemenea mecanisme sunt frecvent folosite în scopuri politice şi pot deveni mai degrabă „instrumente-standard ale conflictelor politice”, decât  măsuri excepţionale.

În cadrul unui sistem, procedurile de trecere de la măsuri mai uşoare la unele mai dure trebuie să fie transparente, iar cele mai severe sancţiuni trebuie să fie aplicate celor mai grave abateri. Comitetul de Miniştri al Consiliului Europei şi Ghidul Comisiei de la Veneţia privind reglementarea activităţii partidelor politice recomandă ca sancţiunile să fie „efective, proporţionate şi descurajante”.
 Mai mult, scopul reglementării trebuie să fie în primul rând constructiv, pentru a crea condiţii în care conduita profesională şi cea etică să apară ca o normă. Ţinând cont de acestea, trebuie manifestată clemenţă la stabilirea de sancţiuni în orice domeniu nou de reglementare, pentru a permite membrilor să se obişnuiască cu noile proceduri. În Letonia, în primul an de la introducerea obligaţiei depunerii declaraţiilor de avere, aproape 20% dintre acestea erau incomplete. Organismele de reglementare trebuie, aşadar, să fie mandatate cu atribuţii de ghidare şi educare, pe lângă rolul lor disciplinar. 

Costurile administrative

Este dificil de cuantificat costurile pe care le presupun procedurile regulatoare ale conduitei parlamentare, atâta vreme cât numeroase agenţii sunt implicate, deşi costurile bugetare şi cele cu  staff-ul trebuie estimate atunci când se proiectează implementarea unui nou sistem de reglementare. De exemplu, în 2007, costurile totale pentru activitatea Comisiei de etică din Senatul canadian s-au ridicat la 1.037.370 dolari canadieni (aprx. 800.000 euro), din care 85% au reprezentat salariile şi beneficiile angajaţilor. În Marea Britanie, Biroul Comisarului pentru Standarde, autoritate quasi-independentă, a costat statul, în perioada 2010-2011, aprx. 717.000 euro, din care 97,5% cheltuieli cu staff-ul (suma reprezintă 3% din bugetul anual al Camerei Comunelor).

Imprimarea materialelor poate fi, de asemenea, foarte costisitoare şi necesită o atenţie specială în a aprecia dacă aceasta este necesară ori publicarea on-line este suficientă. În Marea Britanie, aproape toate costurile, în afara celor cu staff-ul, sunt costuri pentru imprimare, din care numai imprimarea anuală a Registrului declaraţiilor de interese se ridică la aprx. 9.590 euro; totodată, acest Registru este permanent disponibil şi actualizat on-line.

Resursele necesare funcţionării unei comisii de etică sunt esenţiale pentru modul în care îşi desfăşoară activitatea şi îi pot afecta, în acelaşi timp, imparţialitatea. Bugetul oricărei alte agenţii în acest domeniu trebuie să fie stabil şi sigur, pentru a asigura maximumul de independenţă, şi să poată fi completat, în baza legii, şi cu alte resurse publice mai ales în perioadele (rare) în care se desfăşoară mai multe anchete de amploare simultan.

Încurajarea rescpectării normelor

Este importantă asigurarea consultanţei atunci când este introdus un nou sistem de reglementare, precum şi o continuă perfecţionare a cesteia. Această instruire trebuie să vizeze toate grupurile care intră sub incidenţa noii reglementări, ca şi părţile interesate care ar putea juca un rol în examinarea conduitei, precum mass-media, ONG-urile şi publicul larg. Staff-ul parlamentar trebuie, de asemenea, instruit de la începutul angajării.

Noii parlamentari ar trebui să urmeze un program adcvat de instruire; aceştia provin dintr-o mare varietate de medii şi pot fi obişnuiţi doar cu normele de etică ale profesiei lor. Prima săptămână după validarea alegerilor este una foarte încărcată pentru majoritatea noilor aleşi, dar este foarte important ca acestora să li se aducă la cunoştinţă despre aşteptările pe care le au cetăţenii de la ei şi modul cum trebuie să se poarte în această nouă poziţie. Formarea etică ar trebui să demonstreze de ce conduita nepotrivită poate de-legitima un regim democratic, dar şi să clarifice şi să identifice ce reprezintă şi ce nu conduita nepotrivită. Poate fi de mare ajutor îndrumarea venită din partea unui membru vechi al Parlamentului, care împărtăşeşte din experienţa sa de-a lungul anilor. Acest lucru este binevenit dacă este vorba despre o persoană respectată şi carismatică, însă sfaturile pe care le oferă trebuie să fie în conformitate cu prevederile legilor şi regulamentelor. Un raport recent al Parlamentului olandez subliniază beneficiile unui mentorat:

„Regulile scrise şi nescrise ale jocului politic nu pot fi învăţate în doar câteva luni de zile. Cu toate acestea, un sprijin acordat personal poate fi substanţial pentru noul parlamentar. Membrii experimentaţi, foşti şi prezenţi, îşi manifestă deseori dorinţa de a-i îndruma pe nou-sosiţii în Parlament. Contribuţia lor îmbogăţeşte, totodată, memoria colectivă a Camerei Reprezentanţilor”.
Pe lângă şedinţele de instruire, informaţiile trebuie să poată fi disponibile şi pe reţeaua internă Intranet. Avantajul este că poate fi accesat de parlamentar atunci când acesta are timp şi poate oferi răspunsuri rapide în rubrica specială de întrebări frecvente.

Cazul Georgiei

Experienţa Georgiei oferă o importantă lecţie, potrivit căreia un Cod de conduită nu cade în desuetudine. Parlamentul Georgiei a elaborat un Cod de conduită în vara anului 2004, la sugestia Transparency International. Preşedinta Parlamentului, dna.Nino Burjanadze, a salutat iniţiativa şi l-a desemnat pe preşedintele comitetului pe probleme juridice să asigure elaborarea codului în colaborare cu Transparency International din Georgia. S-a format un grup de lucru de 5 membri, din toate partidele reprezentate în Parlament. După dezbateri şi consultări intense în cadrul grupului, dar şi cu reprezentanţi ONG, parlamentarii au adoptat Codul sub forma unei Declaraţii generale, fără caracter obligatoriu, în octombrie 2004. Marea majoritate a parlamentarilor a semnat declaraţia public, în cadrul unei ceremonii, iar cei care nu au putut participa, au semnat Declaraţia câteva zile mai târziu.

Totuşi, în ciuda startului promiţător, Codul nu a fost folosit, iar după alegerile din 2008, noilor aleşi nu li s-a cerut să semneze Declaraţia privind Codul de conduită. Mai mult, existenţa Codului nu a prevenit apariţia unor probleme de etică şi nici nu a constituit un mijloc de disciplinare a parlamentarilor.

Codul ar fi putut deveni mai eficient dacă ar fi fost inclus în Regulamentul Camerei sau dacă s-ar fi înfiinţat în cadrul Parlamentului un Ombudsman de etică parlamentară – două dintre propunerile care au fost făcute la momentul elaborării proiectului. Unii parlamentari au afirmat că existenţa Codului a fost uitată deoarece acesta a fost adoptat cu forţă juridică declarativă şi nu obligatorie, în timp ce alte măsuri referitoare la etica parlamentară care existau anterior Codului erau cuprinse într-un act normativ. Într-adevăr, Regulamentul Parlamentului georgian conţine prevederi detaliate referitoare la conduită şi sunt însoţite de mecanisme de monitorizare şi aplicare. Cu toate acestea, Codul de etică din 2004 nu a fost luat în considerare după alegerile parlamentare din 2008. În prezent, Parlamentul georgian lucrează la identificarea unor metode de revigorare a acestui Cod. 

Unele sisteme oferă parlamentarilor servicii de consultanţă. În Canada, Comisarul pentru etică şi conflicte de interese este mandatat să ofere consiliere, păstrând confideţialitatea, cu privire la prevederile Legii privind conflictele de interese şi ale Codului de etică, pe lângă atribuţiile sale de anchezare în cazul abaterilor. Comisarul este, de asemenea, autorizat să furnizeze informaţii confidenţiale Prim-ministrului cu privire la conflictele de interese sau la probleme de etică. Comisia irlandeză pentru standarde în funcţia publică are, de asemenea, atribuţii de consiliere şi orientare.

În alte sisteme, membrii Parlamentului sunt obligaţi să solicite consultanţă. Membrii Bundestag-ului german, de exemplu, au această obligaţie în orice „situaţie neclară” privind obligaţiile pe care le au. Astfel, parlamentarilor li se poate oferi automat consultanţă sau pot fi încurajaţi să solicite singuri acest lucru. Organismul care oferă consultanţă poate să joace un rol şi în cazul revizuirii prevederilor Codului, având expertiza să recomande care prevederi nu sunt foarte clare şi care prevederi sunt mai dificil de respectat. Totuşi, solicitarea consilierii unui organism care derulează anchete poate fi inconfortabilă pentru anumite persoane. Libertatea informaţiei, consacrată prin lege, poate să inhibe parlamentarul să adreseze anumite întrebări, acesta temându-se că aceste întrebări vor apărea mai târziu în mass-media.

Informaţiile generale despre cadrul legal trebuie să fie făcute publice într-o manieră uţor de înţeles şi în forme accesibile. Mai mult, discuţiile pe dileme de etică şi pe tema modificării anumitor prevederi trebuie să fie incluse în activităţile parlamentare educative şi de informare prin întâlniri cu publicul, societatea civilă. Studenţi şi mass-media. Mai mult, asemenea activităţi sporesc conştientizarea de către public a ceea ce presupune un mandat parlamentar.

Cazul Letoniei

În anul 2004, în Letonia, la solicitarea Parlamentului, Centrul pentru Politici Publice „Providus” a elaborat un proiect al Codului de conduită. Totodată, propunerea nu a fost integral inclusă în documentul final. ONG-ul a continuat să joace un rol important în monitorizarea respectării prevederilor Codului. În raportul său din 2007, bazat pe monitorizarea dezbaterilor parlamentare din acel an, s-a constatat că:

„Parlamentarii continuă să folosească un limbaj care contravine prevederilor 7 şi 8 ale Codului de etică. Numeroase astfel de încălcări au avut loc în cadrul şedinţelor plenare. Cele mai multe încălcări ale Codului au fost: folosirea limbajului vulgar pentru a discredita discursul unui oponent, folosirea unui limbaj calomnios sau a unor declaraţii calomnioase pentru a discredita un oponent şi, în final, folosirea de atacuri la persoană împotriva altor vorbitori”.

Actualizarea şi revizuirea normelor de conduită

Standardele etice evoluează şi se schimbă implicit în timp, după cum normele parlamentare şi aşteptările publicului se modifică o dată cu apariţia de noi probleme. Ca urmare, sistemele de reglementare a eticii trebuie să poată fi adaptate. Un Cod nu va reprezenta niciodată un document finalizat, ci rămâne permanent în lucru. Un parlamentar canadian
 susţinea: 

„Dorim să reamintim senatorilor un lucru de care Comisia a fost conştientă de la început: Codul de etică şi conflicte de interese al senatorilor se află în lucru. Este un Cod care ne priveşte pe noi şi numai timpul şi experienţa ne vor arăta dacă prevederile conţinute în acest proiect sunt cele mai bune variante”.
Chiar şi în sistemele cu tradiţie, precum Parlamentul de la Westminster, s-au adoptat măsuri fundamentale, în anii recenţi, în ceea ce priveşte mandatul parlamentar. În anii 60-70, parlamentari cu circumscripţiile în Anglia de Nord şi Scoţia aveau reşedinţa de bază în Londra. Este de aşteptat ca parlamentarii să se afle în fiecare vineri şi în majoritatea week-end-urilor în circumscripţii, chiar şi în timpul sesiunilor parlamentare. Acest lucru are implicaţii majore, precum constituirea unei indemnizaţii adecvate pentru călătorie sau cazare. În ţările aflate în curs de tranziţie sau democratizare este foarte probabil ca rolul parlamentului să suporte schimbări într-un timp scurt. Asemenea schimbări nasc dileme privind alte poziţii pe care le poate deţine un parlamentar şi veniturile acestuia din alte surse, pe lângă indemnizaţia de parlamentar.

Aceste aspecte evidenţiază importanţa existenţei unor proceduri care să permită monitorizarea şi modificarea cadrului legal. Schimbările trebuie să presupună discuţii şi consultări deschise cu toate părţile interesate şi să asigure sentimentul că parlamentarilor le aparţine întreg acest proces.

Întrebări care trebuie luate în considerare în procesul de implementare:

· Ce fonduri sunt disponibile pentru a fi alocate procesului de reglementare a conduitei?
· Noul sistem va include instruirea parlamentarilor şi a staff-ului lor?

· Consilierea confidenţială va fi disponibilă pentru parlamentari şi staff-ul lor?

· Care sunt cele mai adecvate modalităţi de informare a mass-media, ONG-urilor şi publicului larg privind regulile de conduită?

· Cum permite sistemul inovaţia şi reforma normelor şi aplicării acestora?

CONCLUZII


Toate Parlamentele din regiunea OSCE pot beneficia de revizuirea şi reforma modului în care se reglementează standardele profesionale şi etice. Ca reprezentanţi aleşi, parlamentarii sunt piatra de temelie a democraţiilor noastre. Cu toate acestea, în întreaga regiune OSCE, Parlamentele pot pierde din credibilitate şi pot deteriora încrederea în instituţiile democratice în urma scandalurilor. Aceste scandaluri nu numai că îngreunează şi activitatea celor mai mulţi parlamentari cu o bună conduită etică şi profesională, dar fac aproape imposibil accesul elitelor, în general, în politică. Revizuirea şi reformarea standardelor pot restabili încrederea în instituţia Parlamentului şi pot duce la creşterea vizibilităţii profilului etic şi profesional al parlamentarului. Reforma standardelor parlamentare reprezintă şi o oportunitate excelentă de dezbateri publice  pe tema a ceea ce poate şi ce trebuie să facă alesul ca să-şi reprezinte mai bine alegătorii.

Standardele etice şi profesionale pentru parlamentari nu reprezintă un lux. Aceştia au obligaţii profesionale solicitante şi se confruntă deseori cu lipsa de timp şi de putere. Uneori sacrifică o parte din viaţa personală pentru a servi interesului public, într-un mediu extrem de politizat. Normele şi reglementările trebuie să-l ajute pe parlamentar să-şi îndeplinească misiunea şi să menţină independenţa Parlamentului faţă de alte instituţii. Câtă vreme aceste norme nu afectează viaţa privată a parlamentarului, ele reprezintă instrumente esenţiale de securitate în faţa abuzului de putere în scopuri politice. Pentru a menţine funcţional Codul de etică, de la o legislatură la alta, este necesar să fie susţinute procesele de revizuire şi reformă ale tuturor standardelor etice.

Există şase paşi pe calea reformei standardelor etice parlamentare: 
1. Evaluarea reglementărilor existente şi a riscurilor. Legiuitorul va trebui, pentru început, să evalueze normele existente, prevăzute în Constituţie, legi şi regulamente. Apoi trebuie să identifice care sunt cele mai grave probleme şi cele mai mari riscuri, în vederea elaborării unor norme care să le reducă. De asemenea, trebuie studiată experienţa altor ţări în acest domeniu. Orice grup de lucru înfiinţat trebuie să fie alcătuit din membri selectaţi în mod corect şi transparent şi să constituie, în acelaşi timp, un model de transparenţă în activitatea desfăşurată şi în susţinerea intereselor speciale ale membrilor grupului.
2. Iniţierea unei consultări în scopul elaborării unui document. Reforma eticii parlamentare trebuie să se bazeze pe un proces de amplă consultare, incluzând parlamentari, staff parlamentar, partide politice, mass-media şi societatea civilă. Consultările extinse pot ajuta la stabilirea unor aşteptări echilibrate, rezonabile ale electoratului de la conduita parlamentarilor şi la creşterea transparenţei şi participării prin forumuri on-line. Consultarea ar trebui să fie direcţionată în vederea realizării unui document care să stabilească valori comune. Consultarea publică va ajuta la încadrarea legală a oricărei modificări ulterioare la normele de conduită.

3. Reforma normelor şi standardelor etice. Atunci când paşii 1 şi 2 se dovedesc slabi în aplicarea standardelor, se impune iniţierea unui proces de reformă. Acesta poate viza diferite domenii, precum: declaraţiile de avere şi interese; cheltuieli şi indemnizaţii; relaţiile cu grupurile de lobby; conduita în Cameră, inclusiv limbajul; egalitatea de gen; toleranţa şi non-discriminarea; participarea la şedinţe şi regulile de vot; folosirea sau folosirea nepotrivită a timpului pentru luările de cuvânt ; locul de muncă după încheierea mandatului parlamentar.

4. Reforma instituţiilor pentru monitorizare şi aplicare. Este nevoie de instituții care să monitorizeze şi să investigheze eventualele abateri. În funcție de punctele slabe identificate în etapele 1 şi 2, aceste instituții ar trebui să fie reformate în consecinţă. Schimbările importante trebuie să vizeze dacă funcţiile de monitorizare şi de aplicare ar trebui să fie concentrate în Parlament sau într-un organism extern şi dacă instituţiile existente au suficientă putere şi independenţă a-şi îndeplini atribuţiile în mod eficient.

4. Oferirea de servicii de consultanţă, instruire şi sprijin pentru parlamentari. Membrii Parlamentului au permanentă nevoie de consiliere privind noile reguli şi standarde, pe întreg parcursul mandatului, şi trebuie să primească periodic instruiri în problemele sensibile de etică. În acelaşi timp, publicul, mass-media şi societatea civilă trebuie să fie informate cu privire reformarea standardelor şi normelor de conduită parlamentară. Într-adevăr, acest lucru ar trebui să presupună o analiză atentă a activităților parlamentare și a parlamentarilor din partea comunității publice, care să reprezinte o luptă  împotriva conduitei lipsite de etică, prin prevenţie.

5. Rapoartele de evaluare. La sfârşitul fiecărei legislaturi, este necesară prezentarea unui raport de evaluare a standardelor etice şi impactul lor asupra activităţii parlamentarilor. Rezultatul trebuie să fie publicat într-un raport şi trebuie derulată o analiză comparativă pe baza evaluărilor anterioare. Acest proces de revizuire şi reformă trebuie să se repete în mod regulat. De la aşteptările publicului faţă de conduita parlamentară şi până la noile provocări apărute o dată cu trecerea timpului, trebuie să existe o revizuire frecventă şi sistematică a normelor şi conduită şi a aplicării lor. În mod ideal, acest lucru ar trebui să fie parte integrantă a responsabilităţii parlamentare la începutul fiecărei legislaturi şi de a asigura implementarea normelor etice pe tot parcursul acesteia. În plus, un raport de evaluare cuprinzător ar trebui elaborat şi publicat la finalul fiecărei legislaturi, închizând astfel ciclul şi oferind noilor aleşi informaţii substanţiale. În acest mod, revizuirea standardelor etice va deveni instituţioinalizată ca o atribuţie automată, necesară bunei funcţionări a activităţii parlamentare şi importantă pentru construirea încrederii publice.
� �HYPERLINK "http://www.osce.org/history"�http://www.osce.org/history� 


� �HYPERLINK "http://www.osce.org/odihr/98924"�http://www.osce.org/odihr/98924� 


� Comisia Europeană, Opinia publică în Uniunea Europeană - Primele rezultate, Eurobarometru Standard 77, 2012, p.13, �HYPERLINK "http://ec.europa.eu/public_opinion/archives/eb/eb77/eb77_first_en.pdf"�http://ec.europa.eu/public_opinion/archives/eb/eb77/eb77_first_en.pdf� 


� Documentul Reuniunii de la Copenhaga a Conferinţei asupra dimensiunii umane a CSCE, Copenhaga, 29 iunie 1990, secţiunea III, alin. 26, �HYPERLINK "http://www.osce.org/odihr/elections/14304"�http://www.osce.org/odihr/elections/14304� 

